cyanic-selkie/wikianc huggingface dataset:
སྟོད་མངའ་རིས་སྐོར་གསུམ་
དེ་ནས་རྒྱ་གར་གྱིས་དབང་སྒྱུར་བའི་ཀསྨིར་ནི་སྦལ་ཏིའི་ཤར་ལྷོའི་ཕྱོགས་ཀྱི་ཧི་མ་ལ་ཡའི་རི་རྒྱུད་དང་རུ་ཐོག་རྫོང་གི་སྡེ་མཆོག་གི་བར་ན་ཡོད་དེ། སེང་གེ་ཁ་འབབ་དེ་ས་བབས་མཐོ་ཚད་སྨི་4160 ནས་ནུབ་བྱང་ཕྱོགས་སུ་ས་བབས་མཐོ་ཚད་སྨི་2568 ལ་འབབ་པའི་ཉིན་སྲིབ་ཏུ་ཆགས་ཡོད། གནས་འདི་རུ་ལ་དྭགས་དང་། ཟངས་དཀར། སྦི་ཏི་བཅས་པ་བྱང་ནས་ལྷོ་རུ་ཆགས་ཏེ། སྤང་གོང་མཚོ་ཡི་མང་ཕྱོགས་རུ་ཐོག་རྫོང་དང་། བཞི་ཆའི་གཅིག་ཙམ་ནུབ་རྒྱུད་ཀྱི་ལ་དྭགས་ས་ན་ཡོད། འདི་རྣམས་ཀྱི་ས་བབས་ཆེ་ཆུང་ནི་སྤྱི་ལེ་གྲུ་བཞི་མ་ 101,387 དང་2001 ལོའི་མི་གྲངས་ནི་ 10060，000 ཡིན། གཞན་ཡང་གོོ་གོལ་ས་རིས་ནང་བལྟས་ན་ལ་དྭགས་སླེ་ན་གནའ་བོའི་མཆོད་རྟེན་བརྗིད་པོ་ཡོད་པའི་མི་ཚད། དེང་རབས་ཀྱི་གནམ་གྲུ་ཐང་ཡང་ཡོད། ཟངས་དཀར་གྱི་ཤར་ཕྱོགས་སུ་སྐར་མཚོ་ཞེས་པའི་མཚོ་ཟུར་གསུམ་ཅན་ཞིག་ཡོད་པ་དང་། དེའི་བྱང་འགྲམ་དུ་ཐུགས་རྗེ་དགོན་ཞེས་པའི་དགོན་པ་ཞིག་ཡོད། དགོན་པ་དེའི་རྒྱབ་རིའི་སྲིབ་ན་སེང་གེ་ཁ་འབབ་དེ་ཤར་ནས་ནུབ་ཏུ་བཞུར་གྱིན་ཡོད་པ་དང་། ཏག་ཏག་ཏུ་ཆུའི་ཕར་ཁའི་ཉིན་ཕྱོགས་སུ་སྡེ་བ་ཞིག་ཆགས་ཡོད་པའི་མིང་ལ་ཀེ་སར་（Kesar）ཞེས་བཏགས་ཡོད། ལ་དྭགས་གཤམ་ཡུལ་གྱིས་གེ་སར་ལ་ཀེ་སར་ཞེས་འབྲི་དཔེ། དེ་ནས་སྐར་མཚོ་ནས་ལྷོ་ཕྱོགས་སུ་སྤྱི་ལེ་30 ཡས་མས་སུ་ད་དུང་མཚོ་མོ་རིལ་རིལ་（Tsomoriri）ཞེས་པའི་མཚོ་ནར་ནར་ཅུང་ཟད་ཆེ་ཞིག་ཀྱང་ཡོད་དེ། དེའི་ནུབ་བྱང་གི་མཚོ་འགྲམ་དུ་དཀར་རྫོགས་དགོན་ཞེས་པའི་དགོན་པ་ཞིག་ཆགས་ཡོད། དེ་ནས་སྦི་ཏི་ས་ཆ་ན་ལྡན་མཁར་དགོན་ཞེས་པའི་དགོན་པ་ཞིག་ཀྱང་ཡོད་པ་སོགས་ཀྱིས། ལ་དྭགས་དང་། ཟངས་དཀར། སྦི་ཏི་སོགས་ནི་ད་དུང་བོད་རྣལ་མ་ཆོས་ལྡན་གྱི་ཞིང་ཁམས་ཡིན་པ་ཤེས་ཐུབ། ཝེ་ཁེ་རིག་མཛོད་ལྟར་ན། ལ་དྭགས་ན་བོད་པ་འབུམ་གཉིས་དང་ཁྲི་བདུན་ལྷག་ཡོད་སྐད། དེ་བཞིན་དུ་ཟངས་དཀར་དང་། སྦི་ཏི་སོགས་བསྡོམས་ནའང་ལ་དྭགས་ལས་མི་མང་ན་མི་ཉུང་སྙམ།
སྤྱིར་ས་མིང་གི་འགྱུར་བ་ནི་ས་བབས་དངོས་ཀྱི་འགྱུར་བ་དང་བསྟུན་ནས་བྱུང་བ་མང་ཡང་། དུས་ཡུན་ཐུང་ཐུང་གི་ནང་དུ་འགྱུར་བ་ཞིག་གཏན་ནས་མིན་ཏེ། ས་བབས་དེའི་ས་རྒྱ་ཆེ་ཆུང་གང་འདྲ་ཞིག་ཡིན་རུང་། ས་མིང་ནི་གཉུག་སྡོད་ཀྱི་མི་ཕན་ཚུན་བར་དང་དེའི་ཕྱི་རོལ་གྱི་མི་དང་དུས་ཡུན་རིང་པོའི་འབྲེལ་འདྲིས་ལས་བྱུང་སྟེ་གོམས་སྲོལ་དུ་ཆགས་པ་ཞིག་ཡིན་པས། ས་མིང་གང་ཞིག་ཡིན་རུང་ཡང་དང་བསྐྱར་དུ་མིང་སོ་མར་འགྱུར་བ་ཞིག་མིན། འོན་ཀྱང་། ས་མིང་ཕལ་ཆེར་ཞིག་རང་བཞིན་གྱིས་འགྱུར་བ་ཡིན་ཏེ་དཔེར་ན་ར་ས་ཞེས་པ་ལྷ་ས་ལ་འགྱུར་བ་ལྟ་བུ་ཡིན་རུང་། ལ་ལ་དེ་ལྟ་མིན། ཆབ་སྲིད་དང་བཅས་པའི་དམིགས་ཡུལ་གཞན་པའི་དབང་གིས་འགྱུར་བའང་ཡོད། “ཆབ་སྲིད་ཀྱི་རྐྱེན་གྱིས། སྲིད་གཞུང་ནས་བཀའ་ཕབ་སྟེ་ས་མིང་བརྗེ་བ་ནི་དེང་རབས་སྤྱི་ཚོགས་ནང་ནའང་ཡོད་དེ། འཛམ་གླིང་འཁྲུག་ཆེན་ཨང་གཉིས་པའི་རྗེས་སུ། ཨེ་ཞིས་ཡ་དང་ཨ་ཧྥེ་རི་ཀ ལཱ་ཏིན་མེ་གླིང་བཅས་ཀྱི་མི་སེར་སྤེལ་ཡུལ་རྣམས་རང་བཙན་བྱས་རྗེས། དེ་སྔའི་མི་སེར་སྤེལ་མཁན་གྱིས་བཏགས་པའི་རྒྱལ་ཁབ་ཀྱི་མིང་རྣམས་དོར་ཏེ། རང་གི་མི་རིགས་ཀྱི་སྐད་དང་ཡི་གེས་རྒྱལ་ཁབ་གསར་བ་ལ་མིང་འདོགས་པ་ཡིན་ནོ། །དཔེར་ན་ཨེ་ཞིས་ཡའི་ཞིས་ལན་（锡兰）ཟེར་བ་སིངྒྷལ་（斯里兰卡）ཞེས་བཅོས་པ་དང་། ཤར་པཱ་ཀི་སི་ཐན་（东巴基斯坦）ཞེས་པ་བྷང་ག་ལ་（孟加拉）ཞེས་སུ་བཅོས།” པ་ལྟར། ས་མིང་གི་ཁུངས་དེད་ནས་ས་མིང་གི་འགྱུར་ལྡོག་ངེས་ན། ནམ་ཞིག་མེས་རྒྱལ་ཆེན་མོ་ལ་སྟོབས་དང་ཐབས་ཤེས་འཛོམས་ཏེ། རྒྱུད་གཅིག་ལམ་གཅིག་གི་འཐབ་ཇུས་（一带一路战略）ལ་རྒྱལ་ཁ་ཐོབ་ན། སླར་ཡང་རང་ས་རང་ཡུལ་ལ་བདག་པོ་རྒྱག་དགོས་པ་དེ་བཞིན་དུ། “1963 ལོར། པཱ་ཀི་སི་ཐན་གྱིས་ཀསྨིར་གྱི་ས་ཁུལ་ཁག་ཅིག་སྟེ། ཁ་ལ་ཁུ་ནུ་ས་ཁུལ་དེ་ཀྲུང་གོར་མངའ་དབང་ཕུལ་བ་ནི་ཀྲུང་པཱ་བར་གྱི་སྲིད་གཞུང་གིས་འདུན་མ་བསྡུས་པའི་གནད་དོན་ཞིག་ཡིན་མོད། འོན་ཀྱང་། རྒྱ་གར་གཞུང་གིས་ཨག་སའི་ཅིན་ས་ཁུལ་（ཞིན་ཅང་ཞིང་ཆེན་ཧོ་ཐོན་རྫོང་ཁོངས་སུ་གཏོགས།）དང་ཀསྨིར་ཤར་ཕྱོགས་ས་ཁུལ་ལ་མངའ་དབང་ཡོད་ཅེས་ལབ་པ་ནི་ཅལ་གཏམ་ཁོ་ནར་ཟད་དོ། །” ཞེས་གསུངས་པ་ལྟར། འདིར་ཁ་ལ་ཁུ་ནུ་ས་ཁུལ་ཞེས་པ་ནི་འཛམ་གླིང་གི་རི་མཐོ་ཨང་གཉིས་པ་ཇོ་བོ་གངས་རི་（乔戈里峰）ཡོད་ས་དེ་རེད། མིང་གཞན་དུ་ཁ་ལ་ཁུ་ནུ་ཁྱམས་ར（喀喇昆仑走廊）འམ་ཁུ་ལི་ཆིན་ལུང་གཞུང་（克里青河谷）ཞེས་ཀྱང་འབོད། ཨག་སའི་ཅིན་ས་ཁུལ་ཞེས་པ་བོད་སྐད་དུ་མིང་ལ་གླིང་གཞི་ཐང་ཟེར་བ་དེ་ཡིན་པ་དང་། གླིང་གཞི་ཐང་དང་སྦལ་ཏི་བར་ན་སྡེ་བཟང་གཞུང་དང་། གླིང་གཞི་ཐང་དང་ལ་དྭགས་བར་ན་ཤ་མལ་ལུང་པ་སོགས་ཡོད་པའང་ཞུའོ། །
ཞར་ཞུང་དུ་སྟོད་མངའ་རིས་སྐོར་གསུམ་དང་གེ་སར་སྒྲུང་གི་བར་གྱི་འབྲེལ་བ་ཞིག་ཀྱང་ཞུས་ན། གེ་སར་སྒྲུང་དཔེ་སྔ་མ་གསུམ་དུ་ལྷ་ཕྲུག་གླིང་ལ་འཁྲུངས་པར་ཕ་ཡབ་གཉན་དང་། མ་ཡུམ་ཀླུ་ཞིག་མཁོ་བས། སློབ་དཔོན་གྱིས་ཕ་ཡབ་འབྲི་རྫ་ཟལ་མོ་སྒང་གི་གཉན་ཆེན་གེ་འཛོས་ཆོག་པ་དང་། མ་ཡུམ་མ་ཕམ་གཡུ་མཚོའི་ནང་གི་ཀླུ་རྒྱལ་སྲས་མོ་ཡལ་ག་མཛེས་ལྡན་དེ་ཐབས་ཀྱིས་བསླངས་པས། ཕྱིས་སུ་མིང་ལ་འགོག་བཟའ་ལྷ་དཀར་ཐོགས། དེས་ན་གླིང་རྗེ་གེ་སར་རྒྱལ་པོའི་མ་ཡུམ་ཨ་མ་འགོག་བཟའ་ནི་མངའ་རིས་སྤུ་ཧྲེང་པ་ཡིན་ཞེ་ནའང་ཆོག གཞན་ཡང་གྲུ་གུ་གོ་རྫོང་གི་ནང་ན་གྲུ་དམག་རུ་ཐོག་བསྐོར་ནས་བོད་ལ་ཆས་པ་དང་། དེང་སང་ཡང་རུ་ཐོག་ན་གླིང་གི་དཔའ་ཐུལ་ཚོའི་མཁར་ཤུལ་ངོས་འཛིན་རྒྱུ་ཡོད་སྐད་དེ། “མངའ་རིས་རྒན་རབས་ཚོས་བརྗོད་པ་ལྟར་ན། དེ་དུས་ཁམས་ཕྱོགས་གླིང་ཡུལ་གྱི་དམག་དཔོན་ཆེན་པོ་སིང་༼སེང་༽ཆེན་ཡུལ་དེར་སླེབས་ནས་མོན་གྱི་མི་རིགས་ཕྱི་མཐར་འབུད་གཏོང་གིས། སངས་རྒྱས་ཆོས་ལུགས་ཡུལ་དེར་དར་འགོ་བརྩམས་པ་དང་གླིང་གི་སྲིད་དབང་སྒྲིག་གཞི་བཙུགས་ཡོད་པ་ནི། དེང་ཡང་སྤྱི་བོ་གནམ་བསྟན་ཚོས་སྤྱན་ལམ་ཡངས་པོར་འཆར་རྒྱུ་ཡོད་པའི་གླང་ཆེན་གཙང་པོའི་དབུས་རྒྱུད་དུ་མཆིས་པའི་གླིང་ཆེན་བཅུ་གཉིས་སུ་གྲགས་པའི་གནའ་ཤུལ་དང་། རུ་ཐོག་གི་བཤན་པའི་མཁར་ཤུལ། བྱང་རི་གཞི་དཔའ་མོ་ཨ་བདག་གི་མཁར་ཤུལ་བཅས་ཡིན་པར་གྲགས་ཀྱང་བརྟག་དཔྱད་ནན་ཏན་བྱ་དགོས་སྙམ། འོན་ཏེ་ལ་དྭགས་རྒྱལ་རབས་ལས། དེ་དུས་（སྐྱིད་ལྡེ་ཉི་མ་མགོན་སྟོད་ཡུལ་དུ་བྲོས་བྱོལ་དུ་སླེབས་སྐབས）སུ་མར་ཡུལ་ལ་དྭགས་གེ་སར་རྒྱུད་པས་འཛིན་ཞེས་པ་ལྟར་ན། གླིང་གེ་སར་རམ་གླིང་སིང་ཆེན་ཞེས་པའི་དམག་དཔོན་དང་དེའི་རྒྱུད་པས་བོད་ནུབ་ཁུལ་དུ་དབང་བསྒྱུར་བྱས་པའི་སྐབས་ཤིག་བྱུང་བར་མངོན་པ་དེ་ནི་ཞང་ཞུང་ཡུལ་བོད་བཙན་པོའི་མངའ་འོག་ཏུ་བཙུད་པའི་སྐབས་དེ་མིན་ནམ་སྙམ་ཡང་བརྟག་དགོས།” ཞེས་གསུངས་པ་ལས་སིང་ཆེན་ཞེས་པ་ནི་གླིང་རྗེ་གེ་སར་ལ་གླིང་སེང་ཆེན་ཞེས་འབོད་པ་དེ་ཡིན་ཞིང་། བཤན་པ་ནི་ཤན་པ་རྨེ་རུ་རྩེ། བྱང་རི་གཞི་དཔའ་མོ་ཨ་བདག་ནི་བྱང་རི་ཤི་དཔའ་མོ་ཨ་སྟག་ལྷ་མོ་རང་ཡིན་དགོས། དེ་ནས་ལ་དྭགས་རྒྱལ་རབས་ནང་བཀོད་པའི་གེ་སར་སྐོར་དེ་ཇི་ལྟ་བུ་ཞིག་ཡིན་ཞེ་ན། སྐྱིད་ལྡེ་ཉི་མ་མགོན་གྱིས་ “ལུག་གི་ལོ་ལ་རྩེ་ཤོ་རྒྱ་རི（རྩེ་ཐོ་རྒྱ་རི）རྩིགས་ནས། དམ་ལག་གི་གཞུང་རྣམས་ལ་ཡུལ་དང་གྲོང་ཁྱེར་མང་པོ་བཏབ་དགོངས། མར་ཡུལ་ལ་གནོད་པ་མ་མཛད། དེའི་དུས་སུ་མར་ཡུལ་ལ་དྭགས་གེ་སར་འགྱུད（བརྒྱུད）པས་འཛིན། སྨད་རྣམས་རང་དགའི་སིལ་བུར་ཡོད་པ་ཡིན་ནོ། །” ཞེས་གསུངས་པ་ལྟར་རོ། །
སྟོད་མངའ་རིས་སྐོར་གསུམ་ན་གེ་སར་སྒྲུང་དཔེ་མང་པོ་མེད་མོད། གཅིག་ཡོད་པ་ལ་དྭགས་གཤམ་ཡུལ་གྱི་ཀེ་སར་སྒྲུང་ཞེས་པ་དེའང་ཁྲི་གའི་ལེའུ་མ་དང་འདྲ་བར། སྲོལ་རྒྱུན་གྱི་གེ་སར་སྒྲུང་གི་དཔེ་རྙིང་གི་ཁྱད་ཆོས་དྲུག་སོགས་མི་ཚང་། འོན་ཀྱང་། མངའ་རིས་འདི་སྲོལ་རྒྱུན་གྱི་གེ་སར་སྒྲུང་གི་དཔེ་རྙིང་གི་བརྗོད་བྱ་ཏག་ཏག་ཡིན་ཏེ། དཔེར་ན་སྟག་གཟིག་ནོར་རྫོང་དང་སྟག་གཟིག་ནོར་འགྱེད་ཀྱི་ཤིང་པར། ཁ་ཆེ་གཡུ་རྫོང་གི་ཤིང་པར། ཞང་ཞུང་མུ་ཏིག་རྫོང་དང་། གྲུ་གུ་གོ་རྫོང་། བྷེ་ར་ར་རྫོང་། མི་ནུབ་དར་རྫོང་། མཱ་ལ་ཡ་སྨན་རྫོང་། གངས་རི་ཤེལ་རྫོང་། སུམ་པ་མཛོ་རྫོང་། བཅས་པའི་ལག་བྲིས་མ་དག་གི་བརྗོད་བྱ་ཕལ་ཆེར་མངའ་རིས་ས་ཆ་དང་མངའ་རིས་ལ་འདབས་འབྲེལ་བའི་རྒྱལ་ཁག་རྣམས་ཡིན་པས། གེ་སར་སྒྲུང་ལས་རྫོང་ཆེན་བཅོ་བརྒྱད་ཀྱི་ཕྱེད་ཀ་དེ་མངའ་རིས་ས་ཆ་ལ་འབྲེལ་བ་ཡོད་ཅེས་བཤད་ཆོག་ཆོག་ཡིན། མདོར་ན། སྟོད་མངའ་རིས་སྐོར་གསུམ་འདིའང་། བོད་མདོ་དབུས་ཁམས་གསུམ་ལས་དབུས་གཙང་གི་ཁོངས་སུ་གཏོགས་པས། སྨད་མདོ་ཁམས་ཆུ་བཞི་སྒང་དྲུག་དང་འདྲ་བར། གེ་སར་སྒྲུང་གི་ཞིང་ས་གཤིན་པོ་དེ་ཁོ་ན་ཉིད་ཀྱི་གྲུབ་ཆ་བསྙོན་དུ་མེད་པ་ཞིག་ཅིས་ཀྱང་ཡིན་ནོ། །
མཆན་འགྲེལ།
བུམ་དམིགས་
ཨོཾ་སྭཱ་བྷ་ཝ་སོགས། སྟོང་པའི་ངང་ལས་ལས་ཀྱི་བུམ་པར་པད་ཉིའི་གདན་ལ་ཁྲོ་བོ་བདུད་རྩི་འཁྱིལ་པ་ལྗང་སེར་རྒྱ་གྲམ་དང་སྡིག་མཛུབ་མཛད་པ་ཁྲོ་བོའི་ཆས་ཐམས་ཅད་དང་ལྡན་པ་གསལ་བར་གྱུར། ཨོཾ་ཨ་མྲྀ་ཏ་ཀུནྜ་ལི་ཚིནྡྷ་ཚིནྡྷ་ཧཱུྃ་ཕཊཿ ཅེས་བརྒྱ་རྩ་བཟླ། ལྷ་འོད་དུ་ཞུ་བས་དག་བྱེད་ཀྱི་བུམ་ཆུ་བདུད་རྩིའི་རང་བཞིན་དུ་གྱུར།
བསྐང་བཤགས་བསྡུས་པ་
ཧཱུྃ༔ བླ་མ་ཡི་དམ་ཞི་ཁྲོ་རབ་འབྱམས་དང་༔ མཁའ་འགྲོ་དམ་ཅན་མ་ནིང་ནག་པོ་དང་༔ ཨེ་ཀ་ཙ་ཏི་དཔལ་འབར་སྲོག་བདག་དང་༔ ཁྱབ་འཇུག་གནོད་སྦྱིན་དམ་ཅན་ཐིག་ལེ་རྩལ༔ བརྟན་མ་བཅུ་གཉིས་དགེ་བསྙེན་ཉེར་གཅིག་དང་༔ ཡུལ་ལྷ་གཞི་བདག་འཁོར་དང་བཅས་པ་ལ༔ ཞལ་ཟས་ཚོགས་ཀྱི་མཆོད་པ་འདི་འབུལ་བས༔ དགྱེས་པར་དགོངས་ལ་དངོས་གྲུབ་སྩལ་དུ་གསོལ༔ མ་ཧཱ་གྷ་ན་ཙཀྲ་པཱུ་ཙ་ལ་ཁཱ་ཧིཿ ཧཱུྃ༔ བླ་མ་ཡི་དམ་མཁའ་འགྲོ་དམ་ཅན་དགོངས༔ བདག་ཅག་མ་རིག་འཁྲུལ་པའི་རང་བཞིན་གྱིས༔ ཉོན་མོངས་དབང་གྱུར་སྐུ་གསུང་ཐུགས་ལ་སོགས༔ རྩ་བ་ཡན་ལག་དམ་ཚིག་ཉམས་པ་ཀུན༔ གནོང་འགྱོད་དྲག་པོས་མཐོལ་བཤགས་བཟོད་པར་བཞེས༔ ཚངས་པ་མཆོག་གི་དངོས་གྲུབ་སྩལ་དུ་གསོལ༔ ཡི་གེ་བརྒྱ་པ་བརྗོད།
ཞི་ཁྲོའི་མཆོད་བསྟོད་བསྡུས་པ་
མཆོད་བསྟོད་ནི། ཧཱུྃ༔ དངོས་སུ་འབྱོར་དང་ཡིད་ཀྱིས་རྣམ་སྤྲུལ་པའི༔ ཀུན་ཏུ་བཟང་པོ་བླ་མེད་མཆོད་སྤྲིན་གྱིས༔ མཁའ་དབྱིངས་རྣམ་དག་རྒྱ་ཆེར་ཡོངས་བཀོད་དེ༔ ཕྱི་ནང་གསང་བའི་མཆོད་པ་རྒྱ་མཚོས་མཆོད༔ ཨོཾ་བཛྲ་ཨརྒྷཾ་ནས་ཤཔྟ་པྲ་ཏིཙྪ་ཡེ་སྭཱ་ཧཱཿ བརྗོད་མེད་ཤེས་རབ་མི་གཡོ་ཆོས་ཀྱི་སྐུ༔ བདེ་ཆེན་ལོངས་སྤྱོད་རྫོགས་སྐུ་རིགས་ལྔའི་གཙོ༔ ཐུགས་རྗེ་ཐབས་མཁས་རྒྱ་ཆེར་རོལ་པའི་ལྷ༔ ཞི་ཁྲོ་སྐུ་གསུམ་ལྷ་ལ་ཕྱག་འཚལ་བསྟོད༔
འཕྲིན་ལས་བཅོལ་བ་
དེ་ནས་བསྐུལ་ཞིང་ཕྲིན་ལས་བཅོལ་བ་ནི༔ ཧཱུྃ་བྷྱོཿ མ་ནིང་ནག་པོ་ཡང་འཁོར་བརྒྱད༔ ཕོ་རྒྱུད་ཐམས་ཅད་དགྲ་ལ་བྷྱོཿ ཨེ་ཀ་ཛ་ཊཱི་མ་མོའི་ཚོགས༔ མོ་རྒྱུད་ཐམས་ཅད་དགྲ་ལ་བྷྱོཿ ལྷ་མོ་དཔལ་འབར་ནད་བདག་ཚོགས༔ མ་མོ་འབུམ་སྡེ་དགྲ་ལ་བྷྱོཿ ཤན་པ་སྲོག་བདག་སྡེ་བཞིའི་ཚོགས༔ སྲོག་གཅོད་མ་མོ་དགྲ་ལ་བྷྱོཿ གཟའ་རྒོད་ཁྱབ་འཇུག་གདོང་མོ་བཞི༔ སྡེ་བརྒྱད་དམག་དཔུང་དགྲ་ལ་བྷྱོཿ རྡོ་རྗེ་ལེགས་པ་བརྟན་མར་བཅས༔ འགོང་པོའི་དམག་དཔུང་དགྲ་ལ་བྷྱོཿ ཤན་པ་དམར་ནག་གནོད་སྦྱིན་ཚོགས༔ སྲོག་གཅོད་དམག་དཔུང་དགྲ་ལ་བྷྱོཿ སྐྱེས་བུ་དམ་ཅན་སྡེ་བདུན་ཡང་༔ སོ་སོའི་གཡོག་འཁོར་སྤྲུལ་པར་བཅས༔ དམར་གྱི་གཏོར་མ་འདི་བཞེས་ལ༔ དགྲ་བོའི་ཡུལ་དུ་དམག་དཔུང་ཆོས༔ བསྟན་པ་གཉན་ལ་དགྲ་དར་བས༔ རྣལ་འབྱོར་བདག་གི་ར་མདར་རྒྱུགས༔ ལྟས་ངན་ཆོ་འཕྲུལ་དགྲ་ལ་ཐོངས༔ དགྲ་དཔུང་བདུན་རྒྱུད་རྩད་ནས་ཆོད༔ བགེགས་དཔུང་ཐལ་བའི་རྡུལ་དུ་རློགས༔ བཅོལ་བའི་ཕྲིན་ལས་འགྲུབ་པར་མཛོད༔
མཆོད་པ་
ཨོཾ་ཨཱཿཧཱུྃ། ཆོས་སྐུ་ཀུན་ཏུ་བཟང་པོ་དེ་མཆོད་དོ་ཨོཾ་ཨཱཿཧཱུྃ། དྲུག་པ་རྡོ་རྗེ་འཆང་ཆེན་དེ་མཆོད་དོ༴ སྟོན་པ་རྡོ་རྗེ་སེམས་དཔའ་དེ༴ རིག་འཛིན་དགའ་རབ་རྡོ་རྗེ༴ གུ་རུ་ཤྲཱི་སེངྷ༴ འཆི་མེད་པདྨ་འབྱུང་གནས༴ མཁའ་འགྲོ་ཡེ་ཤེས་མཚོ་རྒྱལ༴ གཏེར་སྟོན་ཀརྨ་གླིང་པ༴ ཐུགས་སྲས་ཉི་ཟླ་ཆོས་རྗེ༴ འགྲོ་མགོན་སུརྻ་ཙནྡྲ༴ བཀའ་བབས་ཆོས་ཀྱི་རྒྱལ་མཚན༴ སྤྲུལ་སྐུ་ཐུགས་རྗེའི་འོད་ཟེར༴ འཁྲུལ་ཞིག་བུདྡྷ་མངྒ༴ རིག་འཛིན་ཀུན་དགའ་གྲགས་པ༴ གར་དབང་ཀུན་དགའ་བསྟན་འཛིན༴ རིག་འཛིན་སྦས་པའི་རྣལ་འབྱོར༴ ཡོངས་འཛིན་རཱ་ག་ཨ་སྱེ༴ གྲུབ་དབང་པདྨ་ཀུན་དགའ༴ མཆོག་སྤྲུལ་ཕྲིན་ལས་དབང་འབྱུང༴ ཀུན་མཁྱེན་ཤེས་རབ་གྲགས་པ༴ དྲིན་ཆེན་རྩ་བའི་བླ་མ༴ ཞི་བ་བཞི་བཅུ་རྩ་གཉིས༴ འབར་བ་ཁྲག་འཐུང་ལྔ་བཅུ༴ དག་པ་རིག་འཛིན་ལྷ་ཚོགས༴ བཀའ་སྲུང་དམ་ཅན་རྒྱ་མཚོ་དེ་མཆོད་དོ་ཨོཾ་ཨཱཿཧཱུྃ།
བླ་མ་བརྒྱུད་རིམ་གྱི་བསྐང་བ་
ཟབ་ཆོས་ཞི་ཁྲོ་དགོངས་པ་རང་གྲོལ་གྱི་བླ་མ་བརྒྱུད་རིམ་གྱི་བསྐང་བ་འབྲེལ་ཚད་རང་གྲོལ་ཞེས་བྱ་བ་བཞུགས་སོ། རོལ་མོའི་དབྱངས་དང་བཅས་པས་འདི་སྐད་དོ། ཨོཾ་ཨཱཿཧཱུྃ། ངོ་བོ་ཀ་དག་ཆོས་སྐུའི་ཕོ་བྲང་ནས། །ཆོས་སྐུ་ཀུན་བཟང་ལྷ་ཚོགས་ཐུགས་དམ་བསྐང༌། །རང་བཞིན་ལྷུན་གྲུབ་ལོངས་སྐུའི་གཞལ་ཡས་ནས། །རྡོར་འཆང་ལོངས་སྐུའི་ལྷ་ཚོགས་ཐུགས་དམ་བསྐང༌། །ཐུགས་རྗེ་ཕྱོགས་མེད་སྤྲུལ་སྐུའི་ཕོ་བྲང་ནས། །རྡོར་སེམས་སྤྲུལ་སྐུའི་ལྷ་ཚོགས༴ མཁའ་སྤྱོད་བདེ་ལྡན་གནས་མཆོག་ཆེན་པོ་ནས། །གུ་རུ་དགའ་རབ་རྡོ་རྗེའི༴ ལྷུན་གྲུབ་ཆོས་དབྱིངས་གནས་མཆོག་དམ་པ་ནས། །རིག་འཛིན་ཤྲཱི་སེངྷའི༴ ཟངས་མདོག་དཔལ་རིའི་གནས་མཆོག་དམ་པ་ནས། །སློབ་དཔོན་པདྨའི་ལྷ་ཚོགས༴ ཨོ་རྒྱན་འདུས་པའི་གནས་མཆོག་ཆེན་པོ་ནས། །མཚོ་རྒྱལ་ཌཱ་ཀིའི་ལྷ་ཚོགས༴ སྒམ་པོ་དཔལ་རིའི་གནས་མཆོག་ཆེན་པོ་ནས། །ཆོས་རྒྱལ་ཀརྨ་གླིང་པའི༴ གར་བཞུགས་བདེ་ཆེན་ཆོས་ཀྱི་ཕོ་བྲང་ནས། །ཐུགས་སྲས་ཉི་ཟླ་ཆོས་རྗེའི༴ འགྲོ་འདུལ་ཐབས་མཁས་ཐུགས་རྗེའི་ཀློང་ཡངས་ནས། །སྲས་མཆོག་ཉི་ཟླ་འོད་ཟེར༴ སྒྲུབ་གནས་རིན་ཆེན་གླིང་གི་ཕོ་བྲང་ནས། །ནམ་མཁའ་ཆོས་ཀྱི་རྒྱལ་མཚན༴ སྨིན་གྲོལ་བདེ་ལ་བཀོད་པའི་ཕོ་བྲང་ནས། །མཁས་གྲུབ་ལྷ་དབང་མཚན་ཅན༴ བསྐྱེད་རྫོགས་བརྟན་པ་ཐོབ་པའི་ཕོ་བྲང་ནས། །ཏིང་འཛིན་ཆོས་ཀྱི་རྒྱལ་པོའི༴ ཟག་མེད་བདེ་བ་ཆེན་པོའི་གཞལ་ཡས་ནས། །སྤྲུལ་སྐུ་ཀརྨ་གུ་རུའི༴ ཕྱོགས་མེད་འགྲོ་བ་འདུལ་བའི་ཕོ་བྲང་ནས། །གར་དབང་པདྨ་རྒྱལ་མཚན༴ གང་འདུལ་འགྲོ་དོན་མཛད་པའི་གཞལ་ཡས་ནས། །མཚན་ལྡན་པདྨ་མ་ཏིའི༴ རིམ་གཉིས་རྩལ་རྫོགས་བྱིན་རླབས་ཕོ་བྲང་ནས། །སྤྲུལ་སྐུ་ཐུགས་རྗེའི་འོད་ཟེར༴ སྣང་སྲིད་སྒྱུ་མ་རང་གྲོལ་གཞལ་ཡས་ནས། །འཁྲུལ་ཞིག་བུདྡྷ་མངྒའི༴ ཟབ་གསང་སྨིན་གྲོལ་མཆོག་གི་ཕོ་བྲང་ནས། །རིག་འཛིན་ཀུན་དགའ་གྲགས་པའི༴ ཕྱོགས་མེད་འགྲོ་འདུལ་ཐུགས་རྗེའི་ཕོ་བྲང་ནས། །གར་དབང་ཀུན་དགའ་བསྟན་འཛིན༴ བདེ་ཆེན་དགའ་བཞི་དབང་རྫོགས་གཞལ་ཡས་ནས། །རིག་འཛིན་སྦས་པའི་རྣལ་འབྱོར༴ བསམ་ཡས་ཡོན་ཏན་ཀུན་རྫོགས་ཕོ་བྲང་ནས། །མཁས་གྲུབ་ཀརྨ་ཆགས་མེད༴ གང་འདུལ་འགྲོ་དོན་མཛད་པའི་ཕོ་བྲང་ནས། །རིག་འཛིན་ཨ་ནནྟ་ཡི༴ མདོ་སྔགས་ཟབ་གསང་རྣམ་རོལ་གཞལ་ཡས་ནས། །འགྲན་བྲལ་སྤྲུལ་སྐུ་མཆོག་གི༴ བསྐྱེད་རྫོགས་ཡོན་ཏན་མཐར་ཕྱིན་ཕོ་བྲང་ནས། །མཁས་མཆོག་བུདྡྷའི་མཚན་ཅན༴ སྤྱི་གཙུག་ཉི་ཟླ་པདྨའི་གདན་སྟེང་ནས། །དྲིན་ཆེན་རྩ་བའི་བླ་མའི༴ རང་ལུས་རྒྱལ་བའི་དཀྱིལ་འཁོར་ཆེན་པོ་ནས། །ཡི་དམ་ཞི་ཁྲོའི་ལྷ་ཚོགས༴ བཀའ་དང་དམ་ཚིག་གཉན་པོའི་ཕོ་བྲང་ནས། །བཀའ་སྲུང་དམ་ཅན་རྒྱ་མཚོའི༴ པདྨས་བཀའ་བསྒོས་གཏེར་གྱི་གཉེར་གཏད་པའི། །གཏེར་བདག་གཏེར་སྲུང་རྣམས་ཀྱི༴ ཐུགས་དམ་གཉན་པོ་བསྐང་བའི་དམ་རྫས་ནི། །མཆོག་ཆེན་མཆོག་ཕྲན་མཚན་ལྡན་དང༌། །ཟ་ལེ་འབྲི་དང་ཤེལ་སྒོང་ལུག །ཙ་ར་མཁའ་ལྡིང་མདངས་ཀྱིས་བསྐང༌། །བདུད་རྩི་སྨན་གྱི་མཆོད་པ་དང༌། །རཀྟ་དམར་གྱི་ཨརྒྷཾ་དང༌། །རྨད་དུ་བྱུང་བའི་གཏོར་མ་དང༌། །རྣལ་འབྱོར་ཚོགས་ཀྱི་ལོངས་སྤྱོད་དང༌། །ཤ་ཆེན་ལང་ལིང་སྣ་ཚོགས་དང༌། །སྣང་གསལ་ཞུན་གྱི་མར་མེ་དང༌། །ཤ་ཆེན་གསུར་གྱི་དུད་པ་དང༌། །ཐོད་པ་ལྟག་སྤྲོད་རྔ་སྒྲ་དང༌། །རྐང་ཆེན་དུང་གི་གླིང་བུ་དང༌། །ཐུན་མོང་མཆོད་པ་སྣ་ཚོགས་ཀྱིས། །བླ་མ་ཡི་དམ་མཁའ་འགྲོའི་ཐུགས་དམ་བསྐང༌། །བཀའ་སྲུང་དམ་ཅན་རྣམས་ཀྱི་ཐུགས་དམ་བསྐང༌། །ཁྱེད་ཀྱི་ཐུགས་དམ་བསྐང་གྱུར་ཅིག །ཁྱེད་ཀྱི་ཐུགས་དམ་བསྐང་ནས་ཀྱང༌། །བདག་གི་གཡར་དམ་སོར་སྩོལ་ཅིག །གཡར་དམ་སྐོང་ལ་རྐྱེན་དབང་ཟློག །མཆོག་དང་ཐུན་མོང་དངོས་གྲུབ་སྩོལ། །ཕྲིན་ལས་རྣམ་བཞི་འགྲུབ་པར་མཛོད། །ཅེས་བླ་མ་བརྒྱུད་རིམ་གྱི་བསྐང་བ་རྫོགས་སོ། །
མར་མེའི་ངོ་སྤྲོད་
༄༅། །ཟབ་ཆོས་ཞི་ཁྲོ་དགོངས་པ་རང་གྲོལ་ལས། ངོ་སྤྲོད་མཐོང་བ་རང་གྲོལ་གྱི་མར་མེའི་ངོ་སྤྲོད་ཀྱི་ལྷན་ཐབས་བཞུགས་སོ། ། ཞི་ཁྲོ་སྐུ་གསུམ་ལྷ་ལ་ཕྱག་འཚལ་ལོ། །ཟབ་ཆོས་ཞི་ཁྲོ་དགོངས་པ་རང་གྲོལ་ལས།ངོ་སྤྲོད་མཐོང་བ་རང་གྲོལ་ནང་ནས་ནི། སྣང་གསལ་མར་མེ་གསལ་བའི་ངོ་སྤྲོད་ཀྱིས༔བར་དོ་རྟོག་མེད་གསལ་བའི་ངོ་སྤྲོད་བྱ༔ ཞེས་གསུངས་པས། དཀྱིལ་འཁོར་གྱི་མཐའ་ལ་མར་མེ་བརྒྱ་འམ། བཞི་བཅུ་རྩ་གཉིས་སམ་ཉེར་གཅིག་གམ་ཐ་ན་ལྔའམ། ལྷ་གྲངས་དང་མཉམ་པར་བཀོད་ལ། ཤེལ་མིག་ལ་སྦྱར་ཏེ་བལྟས་པས། གསུམ་ཐོག་བཞི་ཐོག་ཙམ་དུ་འཆར་རོ། །ཀྱཻ་རིགས་ཀྱི་བུ་རྣམས་འོག་ཏུ་ཞི་བའི་དཀྱིལ་འཁོར་ཡིན། སྟེང་མ་ཁྲོ་བོའི་དཀྱིལ་འཁོར་ཡིན། བརྡ་མིག་གིས་མཐོང་བ་ཡིན། རང་འཆི་བའི་དུས་སུ་ཆོས་ཉིད་བར་དོར་འོད་གསལ་གྱི་དཀྱིལ་འཁོར་འདི་འདྲ་བ་འཆར་རོ། །དེ་ཡང་ཆེ་བས་ནམ་མཁའ་ཁེངས་པ། འབྲིང་པོ་ནི་རི་བོ་མཆོག་རབ་ཙམ། ཆུང་བ་ལ་སྦ་ཕུབ་ཙམ་དུ་འཆར་བས། དེ་ཡང་རང་སྣང་དུ་ངོ་ཤེས་པར་གྱིས་ཤིག།།མདུན་གྱི་ནམ་མཁར་མར་མེ་ལྔ་བརྩེགས་དང་། སུམ་བརྩེགས་ལ་སོགས་ཟེར་དང་བཅས་པ་མཐོང་བ་ལྟར་ད་ལྟ་རང་གི་སྙིང་གར་ཞི་བའི་ལྷ་ཚོགས་བཞི་བཅུ་རྩ་གཉིས་གནས་ཤིང་།ཞི་བ་གནས་འགྱུར་གྱི་ཁྲོ་བོ་ཆེན་པོ་ཞེས་བྱ་བ། ཐོད་པའི་འོག ཀླད་པའི་སྟེང་། ཀླད་རྒྱའི་མཚམས་ན་འབར་བ་ཁྲག་འཐུང་ལྔ་བཅུ་རྩ་བརྒྱད་བཞུགས་པ། བར་དོའི་སྐབས་སུ་ཡེ་ཤེས་རྣམ་པ་ལྔའི་བདག་ཉིད་ཞི་ཁྲོ་ལྷ་ཚོགས་ཐམས་ཅད་འོད་དང་ཟེར་དུ་འཆར་བའི་དུས་སུ། རང་སྣང་ལས་བྱུང་བ་ཡིན་པས། ངོ་ཤེས་པར་གྱིས་ཤིག དེ་ཡང་ལུས་དང་སེམས་བྲལ་བའི་དུས་སུ། ཆོས་ཉིད་ཀྱི་བར་དོར་ཞི་ཁྲོའི་སྐུ་དང་འཇའ་དང་འོད་ཀྱི་རང་བཞིན་ནམ་མཁའ་ཁྱབ་པར་འཆར་རོ། །མར་མེ་འདི་དག་སྣང་ལ་རང་བཞིན་མེད་པ་བཞིན་དུ། ཞི་ཁྲོའི་སྐུ་དེ་དག་ཀྱང་། སྣང་ལ་རང་བཞིན་མེད་པར་ཤེས་པར་གྱིས་ཤིག མར་མེ་འདི་དག་འགུལ་ཞིང་འཕྲིགས་པ་བཞིན་ཏུ། ཞི་ཁྲོའི་སྐུ་དེ་དག་ཐམས་ཅད་ནམ་མཁའི་དབྱིངས་སུ་འགུལ་བ། འཕྲིགས་པ། ཡོམ་ཡོམ་པ་འཆར་བས༑ ཡི་དམ་གྱི་ལྷ་ཡིན་པར་ངོ་ཤེས་པར་གྱིས་ཤིག ཡང་མེ་ལོང་མཐོང་སྐོར་མ་སྟེང་ནས་མར་ཁ་སྦུབས་ནས་བལྟས་པས། འོད་ཀྱི་དཀྱིལ་འཁོར་ནམ་མཁར་འཆར་རོ༑ ༑ཡང་ལྷའི་བུས་ཕྱག་སོར་ལ་ངོ་སྤྲད་པ་ཞེས་བྱ་བ། ཕུག་རོན་གྱི་དོང་དུ་མར་མེ་ལ་གཏད་ནས་བལྟས་པས་འཇའ་འོད་སྣ་ལྔ་འགུལ་འཕྲིགས་སུ་འཆར་རོ། །དེ་དག་ཀྱང་བར་དོ་ཡེ་ཤེས་ཀྱི་སྣང་བ་ཡིན་པས་ངོ་ཤེས་པར་གྱིས་ཤིག གང་ཤར་ཐམས་ཅད་རང་སྣང་ལས་བྱུང་བ་ཡིན་པས་ངོ་ཤེས་པར་གྱིས་ཤིག མ་འཇིགས་ཤིག མ་སྐྲག་ཅིག མ་སྔངས་ཤིག རང་སྣང་ཆོས་ཉིད་ཀྱི་དཀྱིལ་འཁོར་དུ་ངོ་ཤེས་པར་གྱིས་ཤིག ཅེས་གང་ཤར་ཐམས་ཅད་རང་སྣང་དུ་ངོ་སྤྲད་དོ། །འོད་ཀྱི་ངོ་སྤྲད་རྒྱ་མཚོ་ཨར་གཏད་ནི། མིག་གཉིས་མཛུབ་མོས་མནན་པས། འོད་སྐོར་འོང་སྟེ། ད་ལྟ་སྙིང་གི་ནང་ན་ཞི་བའི་སྐུ་འཇའ་འོད་ཀྱི་རྣམ་པར་བཞུགས་ཤིང་།དེའི་རྩལ་ཀླད་པ་དུང་ཁང་གི་གཞལ་ཡས་སུ་ཁྲོ་བོའི་ལྷ་ཚོགས་བཞུགས་ནས་ཡོད་པའི་བརྡ་ཡིན་ནོ། །ངོ་ཤེས་པར་གྱིས་ཤིག རྒྱ་མཚོ་རྦ་རླབས་ཞེས་སམ་ཆོས་ཉིད་ཀྱི་རང་སྒྲ་གླང་པོ་ཆེའི་འུར་སྒྲ་ལ་ངོ་སྤྲོད་པ་ནི། རྣ་བ་གཉིས་མཛུབ་མོས་མནན་པས་གཏིང་ནས་འུར་ཏིང་གི་སྒྲ་འོང་སྟེ། ཆོས་ཉིད་བར་དོར་ཆོས་ཉིད་རང་སྒྲ་འབྲུག་སྟོང་ལྡིར་བ་ཙམ་འོང་བའི་བརྡ་ཡིན་ནོ། །གཞན་ནས་འབྱུང་བ་མ་ཡིན་ཞིང་། དེ་རང་སྣང་གི་སྒྲ་ཡིན་པས་ངོ་ཤེས་པར་གྱིས་ཤིག ཆོས་ཉིད་ཟེར་གྱི་ངོ་སྤྲོད་ནི། མིག་གཉིས་མཛུབ་མོས་ཡུན་རིང་དུ་མནན་པས་ཟེར་དང་ཐིག་ལེ་ལུག་གུ་རྒྱུད་རྒྱ་ཆེ་བ། འགུལ་འཕྲིགས་ཡོམ་ཞིང་འཕྲོ་སྟེ། ཆོས་ཉིད་བར་དོར་ཟེར་གྱི་སྣང་བ་འཆར་བའི་རྟགས་ཡིན་པས། ངོ་ཤེས་པར་གྱིས་ཤིག སྒྲ་ཐམས་ཅད་རང་སྒྲ། འོད་ཐམས་ཅད་རང་འོད།ཟེར་ཐམས་ཅད་རང་ཟེར། རང་སྣང་ཆོས་ཉིད་ཀྱི་དཀྱིལ་འཁོར་དུ་ངོ་ཤེས་པར་གྱིས་ཤིག ཅེས་བརྗོད་དོ། །དེ་ནས་མར་མེ་རྣམས་བསྡུ་ཞིང་སྨོན་ལམ་བྱའོ། །ས་མ་ཡཱ། ཟབ་ཆོས་ཞི་ཁྲོ་དགོངས་པ་རང་གྲོལ་ལས། ངོ་སྤྲོད་མཐོང་བ་རང་གྲོལ་གྱི་མར་མེ་ངོ་སྤྲོད་ལྷན་ཐབས་འདི་ནི།རང་འདྲ་བློ་དམན་རྣམས་ཀྱི་དོན་དུ། རྒྱ་བཙུན་ནམ་མཁའ་ཆོས་ཀྱི་རྒྱ་མཚོས་བྲིས་པས།སེམས་ཐམས་ཅད་རང་སྣང་ཆོས་ཉིད་ཀྱི་དཀྱིལ་འཁོར་དུ་ངོ་ཤེས་པར་གྱུར་ཅིག། །།མངྒ་ལམ། བྷ་ཝནྟུ།
སྨོན་ལམ་ཡིད་བཞིན་ནོར་བུ
སྨོན་ལམ་ཡིད་བཞིན་ནོར་བུ།
བྱང་ཆུབ་སེམས་དཔའི་སྤྱོད་དབང་གི༔ དཀྱིལ་འཁོར་བྱ་བ་རྫོགས་པ་དང་༔ བཤགས་པ་བྱ་ཞིང་སྨོན་ལམ་གདབ༔ ཐམས་ཅད་གུས་པས་ཐལ་མོ་སྦྱར༔ ན་མོ༔ ཕྱོགས་བཅུ་དུས་གསུམ་སངས་རྒྱས་དང་༔ བདེ་གཤེགས་རིགས་ལྔ་བྱང་ཆུབ་སེམས་དཔའ་དང་༔ གསང་སྔགས་རིག་སྔགས་ལྷ་ཚོགས་ཐམས་ཅད་རྣམས༔ བདག་དང་ཡོན་བདག་རྣམས་ལ་དགོངས་སུ་གསོལ༔
བདེ་བར་གཤེགས་པ་ཁྱེད་ཀྱི་སྤྱན་སྔ་རུ༔ བདག་གིས་མི་དགེའི་སྡིག་པ་བགྱིས་པ་རྣམས༔ ཐམས་ཅད་མ་ལུས་སོ་སོར་བཤགས་པར་བགྱི༔ ལེ་ལོ་བག་མེད་དབང་དུ་གྱུར་པ་ཡིས༔ ཚོར་དང་མ་ཚོར་མ་རིག་མུན་པས་བསྒྲིབས༔ རྩ་བ་ཡན་ལག་དམ་ཚིག་ཉམས་པ་རྣམས༔ ཐམས་ཅད་མ་ལུས་སོ་སོར་བཤགས་པར་བགྱི༔ ཡི་དམ་ལྷ་ཡི་ཏིང་འཛིན་སྒོམ་པའི་ཚེ༔ སྣང་སྟོང་འཇའ་ཚོན་ལྟ་བུར་མ་བསྒོམས་པར༔ རང་རྒྱུད་དངོས་པོར་བསྒོམས་པ་མཐོལ་ལོ་བཤགས༔ བྱང་ཆུབ་སེམས་དཔའི་སྡོམ་པ་སེམས་བསྐྱེད་དང་༔ ཉན་ཐོས་བསླབ་པ་ཉམས་པ་མཐོལ་ལོ་བཤགས༔ ཐེག་ཆེན་ཆོས་ལ་སྐུར་པ་བཏབ་པ་དང་༔ ཕ་དང་མ་ལ་ངན་ཚིག་སྨྲས་པ་དང་༔ ཆོས་ཀྱི་གྲོགས་ལ་འགྲན་ཞིང་བརྒལ་བ་དང་༔ ཚེ་རབས་ཐོག་མེད་དུས་ནས་བསགས་པ་ཡི༔ མི་དགེ་བཅུ་དང་མཚམས་མེད་ལྔ་ཡི་ལས༔ བགྱིས་དང་བགྱིད་དུ་སྩལ་དང་ཡི་རང་བགྱིས༔ དེ་དག་མ་ལུས་ཐམས་ཅད་སོ་སོར་བཤགས༔ བདག་གིས་དང་པོར་སེམས་བསྐྱེད་རྒྱ་ཆེན་བགྱིས༔ ལེ་ལོ་ཤེས་རབ་དམན་པས་དེ་ལས་ཉམས༔ སེམས་བསྐྱེད་དམ་བཅའ་ཉམས་པ་མཐོལ་ལོ་བཤགས༔ བདག་དང་སེམས་ཅན་མ་ལུས་ཐམས་ཅད་ཀྱིས༔ བསྐལ་པ་ཆེན་པོའི་གོང་ནས་ད་ལྟའི་བར༔ དངོས་པོར་འཛིན་པའི་ལས་ལ་ཞེན་པ་ཡིས༔ དུག་ལྔའི་དབང་གྱུར་སྡོམ་པ་ཉམས་པ་དང༔ དམ་པའི་ཆོས་ལ་སྐུར་བ་བཏབ་པ་རྣམས༔ ཐར་པའི་གེགས་སུ་གྱུར་པ་མཐོལ་ལོ་བཤགས༔ ཕྱོགས་བཅུ་དུས་གསུམ་བདེ་བར་གཤེགས་པ་རྣམས༔ འཇིག་རྟེན་ཁམས་འདིར་རྟག་པར་བཞུགས་ནས་ཀྱང་༔ མྱ་ངན་མི་འདའ་འགྲོ་དྲུག་ཐུགས་རྗེས་གཟིགས༔ ཐེག་ཆེན་ཆོས་ཀྱི་འཁོར་ལོ་བསྐོར་དུ་གསོལ༔
བདག་གིས་བྱང་ཆུབ་མཆོག་ཏུ་སེམས་བསྐྱེད་དེ༔ བདེ་བར་གཤེགས་པ་ཁྱེད་ཀྱི་གདུང་གསོབ་ཅིང་༔ སེམས་ཅན་བདེ་བའི་དོན་ཆེན་བསྒྲུབ་པའི་ཕྱིར༔ བླ་མེད་བྱང་ཆུབ་མཆོག་ཏུ་སེམས་བསྐྱེད་དོ༔ བདག་གིས་སེམས་བསྐྱེད་རྒྱ་ཆེན་བགྱིས་པ་ཡིས༔ ཁམས་གསུམ་སེམས་ཅན་མ་ལུས་ཐམས་ཅད་ཀུན༔ མི་ཁོམ་སྡུག་བསྔལ་བརྒྱད་དང་ངན་སོང་གསུམ༔ དེ་ལས་ཐར་ནས་བྱང་ཆུབ་ཐོབ་པར་ཤོག༔ དཀོན་མཆོག་གསུམ་དང་ནམ་ཡང་མི་འབྲལ་ཞིང་༔ ཚེ་རབས་ཀུན་ཏུ་དགེ་བཅུ་སྤྱོད་པ་དང་༔ འགྲོ་བ་དྲུག་ལ་རྒྱུན་དུ་སྙིང་རྗེས་བལྟ༔ གཞན་དོན་ཕུན་སུམ་ཚོགས་པ་སྤྱོད་པར་ཤོག༔
བདག་དང་དད་ལྡན་གནས་འདིར་ཚོགས་པ་རྣམས༔ ཚེ་རིང་ནད་མེད་ལོངས་སྤྱོད་རྒྱས་པ་དང་༔ མི་མཐུན་གནོད་པའི་རྐྱེན་རྣམས་ཞི་བ་དང་༔ བདག་གཞན་ཕུན་སུམ་ཚོགས་པ་སྤྱོད་པར་ཤོག༔ ཤེས་རབ་སྤོབས་པ་དྲན་པ་ཏིང་འཛིན་ནི༔ བྱང་ཆུབ་སེམས་ལ་མི་བརྗེད་གཟུངས་ཐོབ་ནས༔ ས་དང་ཕ་རོལ་ཕྱིན་པའི་ལམ་བགྲོད་དེ༔ བླ་མེད་བྱང་ཆུབ་མྱུར་དུ་ཐོབ་པར་ཤོག༔
བདག་འདྲ་ཆེ་གེ་མོ་ཞེས་བགྱི་བ་ཡིས༔ དུས་འདི་ནས་བཟུང་བསྐལ་པ་དཔག་མེད་དུ༔ སེམས་བསྐྱེད་རྒྱ་ཆེན་བགྱིད་པར་དམ་བཅའོ༔ དཀོན་མཆོག་གསུམ་གྱིས་བདག་གི་གྲོགས་མཛོད་ཅིག༔
ཚེ་རབས་འདི་དང་བསྐལ་པ་དཔག་མེད་ཀྱི༔ བདག་གི་ཕ་དང་མ་དང་བྲན་ཁོལ་དང༔ བུ་དང་བུ་མོ་མཛའ་བའི་གྲོགས་ལ་སོགས༔ ཐམས་ཅད་ངན་སོང་གསུམ་གྱི་གནས་ན་འཁོར༔ དེ་ཕྱིར་བདག་གིས་འགྲོ་དྲུག་སེམས་ཅན་རྣམས༔ ཉེ་རིང་བྱས་ན་སྤང་བླང་ཇི་ལྟར་བྱེད༔ འགྲོ་བ་དྲུག་གི་གནས་འདི་མ་སྟོངས་པར༔ བདག་གི་སེམས་བསྐྱེད་ཉམས་པར་མ་གྱུར་ཅིག༔
བདག་ནི་དུས་འདིར་ནུས་པ་མཆོག་ཐོབ་ནས༔ རིགས་དྲུག་སེམས་ཅན་མ་ལུས་ཐམས་ཅད་ཀྱི༔ ལས་དང་ལས་ཀྱི་རྣམ་སྨིན་འཇོམས་པར་ཤོག༔ བདག་ནི་ཡིད་བཞིན་ནོར་བུ་ལྟར་གྱུར་ཏེ༔ ཡིད་ལ་ཅི་བསམ་མ་ལུས་འགྲུབ་པར་ཤོག༔ དམྱལ་བ་ཡི་དྭགས་བྱོལ་སོང་ངན་སོང་གསུམ༔ བདག་གིས་སྙིང་རྗེའི་ཡུལ་དུ་དྲན་པ་ཡིས༔ ཚ་གྲང་བཀྲེས་སྐོམ་གཏི་མུག་ལས་ངན་བྱང་༔ བདག་གི་འཁོར་དང་གདུལ་བྱར་སྐྱེ་བར་ཤོག༔ ལྷ་དང་ལྷ་མིན་མི་ཡི་རིགས་རྣམས་ཀུན༔ བདག་གིས་ཡིད་ཀྱི་ཡུལ་དུ་དྲན་པ་ཡིས༔ ཆགས་སྡང་འཐབ་རྩོད་ལེ་ལོའི་སྡུག་བསྔལ་བྱང་༔ ཐམས་ཅད་བྱང་ཆུབ་སེམས་དང་ལྡན་པར་ཤོག༔ བདག་གི་དགྲ་བགེགས་རྣམས་ཀྱིས་བདག་མཐོང་ན༔ ཞེ་སྡང་གནོད་སེམས་སྙིང་རྗེའི་སེམས་སུ་བསྒྱུར༔ བདག་གི་གཉེན་དང་འཁོར་གྱིས་བདག་མཐོང་ན༔ འཁོར་བ་སྤོང་བའི་བློ་དང་ལྡན་པར་ཤོག༔ ཆེ་བཙན་རྒྱལ་པོ་རྣམས་ཀྱིས་བདག་མཐོང་ན༔ ཁེངས་དྲེགས་རྔམ་སེམས་ཐུལ་ནས་ཆོས་སྤྱོད་ཤོག༔ གཞན་ཡང་ནད་དང་སྡུག་བསྔལ་དྲག་པོས་གཟིར༔ འཆི་ཁ་དང་ནི་བར་དོའི་སེམས་ཅན་གྱིས༔ བདག་ཉིད་མཐོང་བ་དང་ནི་དྲན་པ་ཡིས༔ རང་རང་ལས་ཀྱི་སྡུག་བསྔལ་ཞི་བར་ཤོག༔ སེམས་ཅན་དབུལ་ཕོངས་བཀྲེས་སྐོམ་ཉེན་པ་རྣམས༔ བདག་ཉིད་མཐོང་ངམ་དྲན་པས་འབྱོར་པ་རྒྱས༔ ལོངས་སྤྱོད་ཕུན་སུན་ཚོགས་པ་ཐོབ་པར་ཤོག༔ སེམས་ཅན་གཤེད་མའི་ལག་ཏུ་བཟུང་བ་ཡི༔ མི་དང་དུད་འགྲོ་སེམས་ཅན་ཐམས་ཅད་ཀྱི༔ ཚེ་སྲོག་བདག་གིས་བསླུ་ཞིང་སྐྱོབ་པར་ཤོག༔ སྐྱེ་བོ་སྡིག་ཅན་རྣམས་ཀྱིས་བདག་མཐོང་ན༔ ཞེ་སྡང་རྔམ་སེམས་ལོག་པའི་སེམས་ཞི་ནས༔ ཞི་དུལ་སྙིང་རྗེའི་སེམས་དང་ལྡན་པར་ཤོག༔ བུད་མེད་སྐྱེ་དམན་རྣམས་ཀྱིས་བདག་མཐོང་ན༔ འདོད་ཆགས་ཞེན་པའི་བསམ་པ་དག་གྱུར་ནས༔ དྲན་རིག་བདེ་བ་ཆེན་པོ་རྟོགས་པར་ཤོག༔ རབ་བྱུང་བཙུན་པ་རྣམས་ཀྱིས་བདག་མཐོང་ན༔ ཚུལ་ཁྲིམས་སྡོམ་པ་གཙང་ཞིང་ལྡན་པ་དང་༔ ཕ་རོལ་ཕྱིན་པ་དྲུག་ལ་སྤྱོད་པར་ཤོག༔ གསང་སྔགས་རྣལ་འབྱོར་རྣམས་ཀྱིས་བདག་མཐོང་ན༔ དམ་ཚིག་ཉམས་ཆག་ཐམས་ཅད་སྐོང་གྱུར་ནས༔ བདག་གཞན་གཉིས་སུ་མེད་པའི་དོན་རྟོགས་ཤོག༔ བླ་མེད་རྣལ་འབྱོར་སྒྲུབ་པས་བདག་མཐོང་ན༔ སྣང་སྲིད་འཁོར་འདས་སེམས་སུ་ཐག་ཆོད་ནས༔ མ་བཅོས་རང་བྱུང་ཡེ་ཤེས་དོན་རྟོགས་ཤོག༔
སྲིད་པའི་རྩེ་ནས་དམྱལ་བའི་གནས་ཡན་ཆད༔ ཚངས་པའི་ལྷ་དང་འཇག་མའི་སྲིན་བུའི་བར༔ རིགས་དྲུག་སེམས་ཅན་གཟུགས་ལྡན་གཟུགས་མེད་ཀུན༔ བདག་ཉིད་མཐོང་དང་ཐོས་དང་རེག་པ་དང་༔ བདག་གིས་བསམ་པ་ཙམ་གྱིས་སྒྲིབ་པ་སྦྱངས༔ ཐམས་ཅད་བདག་གི་ཆོས་ལ་སྤྱོད་པར་ཤོག༔ བདག་ནི་རང་བྱུང་ཡེ་ཤེས་ཆེན་པོ་སྟེ༔ ཉོན་མོངས་དུག་ལྔ་ཡེ་ཤེས་ལྔ་རུ་ཤེས༔ འདོད་ཆགས་བདེ་བ་ཆེན་པོའི་ངོ་བོར་ཤར༔ གཉིས་སུ་མེད་པར་ཚིམ་པར་སྦྱར་བ་ཡིས༔ སོ་སོར་རྟོག་པའི་ཡེ་ཤེས་ཐོབ་པར་ཤོག༔ ཞེ་སྡང་བྱམས་པ་ཆེན་པོའི་ངོ་བོར་ཤར༔ བསད་བཅད་ཚར་གཅོད་དྲག་པོས་བསྒྲལ་བ་ཡིས༔ སྟོང་པ་ཉིད་ཀྱི་ཡེ་ཤེས་ཐོབ་པར་ཤོག༔ ང་རྒྱལ་འགྲོ་བ་དབང་བསྡུས་དངོས་སུ་ཤར༔ དྲག་པོ་ཟིལ་གནོན་འགག་མེད་སྒྲ་བསྒྲགས་པས༔ མཉམ་པ་ཉིད་ཀྱི་ཡེ་ཤེས་ཐོབ་པར་ཤོག༔ གཏི་མུག་ཞི་བ་ཆེན་པོའི་ངོ་བོར་ཤར༔ མ་བཅོས་རང་གསལ་ཆེན་པོའི་མདངས་ཤར་ནས༔ མེ་ལོང་ལྟ་བུའི་ཡེ་ཤེས་ཐོབ་པར་ཤོག༔ ཕྲག་དོག་ཕྲིན་ལས་ལམ་གྱི་གྲོགས་སུ་ཤར༔ དམིགས་བྱ་ཡུལ་གྱི་བསམ་པའི་དོན་གྲུབ་ནས༔ བྱ་བ་གྲུབ་པའི་ཡེ་ཤེས་ཐོབ་པར་ཤོག༔
ཨེ་མ་ཧོ་ལྔ་བརྒྱ་སྙིགས་མའི་དུས༔ ལས་ཅན་སྦས་པའི་རྣལ་འབྱོར་པ༔ ང་ཡི་གཏེར་དང་འཕྲད་པར་འགྱུར༔ དུས་གསུམ་བདེ་གཤེགས་དཔང་དུ་བཙུག༔ གུ་རུ་སེམས་དཔའི་ཆ་ལུགས་ཅན༔ གིང་དང་མཁའ་འགྲོ་མང་པོས་བསྐོར༔ ལས་རྣམས་གང་བྱེད་གྲོགས་སུ་བསམ༔ སྨོན་ལམ་རྣམ་དག་འདི་བཏབ་ན༔ འགྲོ་དོན་རྒྱ་ཆེན་འགྲུབ་པར་འགྱུར༔ ཞེས་གསུངས་སོ༔ ཆོས་ཀྱི་འཁོར་ལོ་གསུམ་པའོ༔
དེའི་དུས་སུ་བོད་ཀྱི་རྗེ་འབངས་བསམ་པའི་དོན་གྲུབ་ནས༔ ལྷ་སྲས་མུ་ཁྲི་བཙན་པོས་དཀར་ཆག་ཡི་གེར་བཀོད་ནས་བསེ་སྒྲོམ་སྨུག་པོར་སྦས་སོ༔ རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་ལྷོ་གསེར་མཛོད་སེར་པོ་ནས་སྤྱན་དྲངས་པའོ༔ ས་མ་ཡཱ་རྒྱ་རྒྱ་རྒྱ༔
འགུགས་པ་
ན་མོ། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང༌། སངས་རྒྱས་ཀྱི་བཀའ་བདེན་པ་དང༌། ཆོས་ཀྱི་བཀའ་བདེན་པ་དང༌། དགེ་འདུན་གྱི་བཀའ་བདེན་པ་དང༌། བདེ་གཤེགས་སྒྲུབ་པ་བཀའ་བརྒྱད་ཀྱི་ལྷ་ཚོགས་འཁོར་དང་བཅས་པ་རྣམས་ཀྱི་བཀའ་བདེན་པ་དང༌། གཞན་ཡང་སྙིང་པོ་ཕྱག་རྒྱ་གསང་སྔགས་རིགས་སྔགས་གཟུངས་སྔགས་རྣམས་ཀྱི་བཀའ་བདེན་པ་དང༌། ཁྱད་པར་དུའང་རྒྱལ་བ་ཞི་ཁྲོ་རབ་འབྱམས་ཀྱི་ལྷ་ཚོགས་འཁོར་དང་བཅས་པ་རྣམས་ཀྱི་བཀའ་བདེན་པ་དང༌། བཀའ་སྡོད་ཆོས་སྐྱོང་མ་མོ་མཁའ་འགྲོ་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་རླབས་ཀྱིས་བླ་མའི་སྐུ་དགྲ། བསྟན་པའི་སྤྱི་དགྲ། དམ་ཚིག་ཅན་གྱི་སྡང་དགྲ། སེམས་ཅན་ཡོངས་ལ་འཚེ་བར་བྱེད་པ་གང་ན་སུ་མཆིས་པ་དེ་དག་གི་རྣམ་པར་ཤེས་པ་ཚོགས་ཐ་མ་འདི་ལ་ཁུག་ཅིག །ཨོཾ་བཛྲ་ཨངྐུ་ཤ་ཛཿ ཨོཾ་བཛྲ་པཱ་ཤ་ཧཱུྃ༔ ཨོཾ་བཛྲ་སྥོ་ཊ་བྃ༔ ཨོཾ་བཛྲ་གྷནྜེ་ཧོཿ
ཞི་ཁྲོའི་བདག་དབང་
ཀུན་བཟང་དགོངས་པ་ཀུན་འདུས་ལས༔ ཞི་ཁྲོའི་བདག་དབང་བཞུགས་སོ༔ དེ་ནས་རྡོ་རྗེ་སློབ་དཔོན་གྱིས་ཐོག་མར་དབང་བསྐུར་ཞུ༔ ངག་ཏུ་འདི་སྐད་བརྗོད་པར་བྱ༔ ཧཱུྃ༔ རིག་རྩལ་ལྷུན་གྲུབ་ལྷ་ཚོགས་ནི༔ དུས་གསུམ་རྒྱལ་བའི་སྐུ་གསུང་ཐུགས༔ ཡོན་ཏན་ཕྲིན་ལས་ཞི་ཁྲོའི་སྐུ༔ མ་བསྐྱེད་ལྷུན་གྱིས་གྲུབ་པའི་ལྷ༔ བསྐལ་པ་སྔོན་ནས་ད་ལྟའི་བར༔ ཡེ་ནས་རང་དང་གཉིས་མེད་གཅིག༔ མ་རིག་དབང་གིས་ཞལ་མ་མཇལ༔ ད་ནི་རང་རིག་རྟོགས་པའི་ལྷ༔ ངོ་བོ་རང་བཞིན་ཐུགས་རྗེར་ལྡན༔ སྐུ་གསུམ་ཡེ་ཤེས་ལྔ་ཡི་བདག༔ དབང་བསྐུར་ཆེན་པོ་བདག་ལ་སྩོལ༔ ལྷ་དབང་ལུས་ལ་ཞུགས་པ་ཡིས༔ ལུས་ཀྱང་ཡེ་ཤེས་ལྔ་རུ་གྲོལ༔ སངས་རྒྱས་སྐུ་ཡི་དབང་ཐོབ་ཤོག༔ སྐུ་ཡི་བྱིན་རླབས་ངག་ལ་སྩོལ༔ གྲགས་སྟོང་ཨཱ་ལི་ཀཱ་ལིའི་སྒྲ༔ རང་བྱུང་ཆོས་ཀྱི་སྒྲ་དབྱངས་ལྡན༔ སངས་རྒྱས་གསུང་གི་དབང་ཐོབ་ཤོག༔ གསུང་སྒྲ་སེམས་ལ་ཞུགས་པ་ཡིས༔ བདེ་གསལ་མི་རྟོག་ཆོས་ཀྱི་དབྱིངས༔ ཀ་དག་ཆེན་པོ་ཡངས་པའི་ཀློང་༔ སངས་རྒྱས་ཐུགས་ཀྱི་དབང་ཐོབ་ཤོག༔ ཀཱ་ཡ་སིདྡྷི་ཨོཾ༔ ཝཱཀྐ་སིདྡྷི་ཨཱཿ ཙིཏྟ་སིདྡྷི་ཧཱུྃ༔ ཞི་ཁྲོའི་གཙོ་བུམ་སྤྱི་མགྲིན་སྙིང་གར་བཞག༔ དེས་ཡེ་ཤེས་སེམས་དཔའ་བདག་དམ་ཚིག་སེམས་དཔའ་ལ་བསྟིམ༔ ཏིང་ངེ་འཛིན་གྱིས། ཨོཾ་ཨཱཿཧཱུྃ༔གསུམ་བདག་གི་གནས་གསུམ་དུ་བསྟིམ་མོ༔ དེ་ནས་རྡོ་རྗེ་སེམས་དཔར་ལམ་གྱིས་བསྐྱེད་པ་ནི་བདག་ཉིད་དབང་ལྡན་རྒྱལ་པོར་འགྱུར་རོ༔ ཨོཾ༔ རྡོ་རྗེའི་ཡེ་ཤེས་ཐོབ་བྱེད་པའི༔ དེ་བཞིན་གཤེགས་པ་ཐམས་ཅད་ཀྱི༔ སྙིང་པོའི་དཀྱིལ་འཁོར་ཆེན་པོ་འདིར༔ བདག་གི་སློབ་མ་འཇུག་པར་འཚལ༔
ཁོག་དབུབ་ཆུང་ངུ་
༄༅།།ཁོག་དབུབ་ཆུང་ངུ་།
༄༅།  །བཅོམ་ལྡན་འདས་དཔལ་རྡོ་རྗེ་སེམས་དཔའི་དགོངས་མཛད་ལྷུན་གྱིས་གྲུབ་པའི་རྫོགས་པ་ཆེན་པོར་ཤེས་པར་བྱའོ། །དགོས་འབྲེལ་ནི་རྣམ་པ་ལྔ་སྟེ། རྗོད་པ་དང་། བརྗོད་པར་བྱ་བ་དང་།དགོས་པ་དང་། འབྲེལ་པ་དང་། དགོས་པའི་ཡང་དགོས་པའོ། །དེ་ལ་རྗོད་པར་བྱེད་པ་ནི་གསང་བའི་རྒྱུད་འདི་ཉིད་དོ། །བརྗོད་པར་བྱ་བ་ནི་དཔལ་རྡོ་རྗེ་སེམས་དཔའི་དགོངས་སྤྱོད། གསང་བ་ཀུན་གྱི་སྙིང་པོ་ཤིན་ཏུ་གསང་བ་ཆེན་པོ་འདིའི་ཡོན་ཏན་ཐམས་ཅད་བརྗོད་པར་བྱ་བ་ཡིན་ནོ། །དགོས་པ་ནི་དཀྱིལ་འཁོར་དང་དམ་ཚིག་དང་། འཕྲིན་ལས་དང་།མཆོད་པ་ལ་སོགས་པའི་དོན་ཤེས་པའོ། །འབྲེལ་པ་ནི་དགོས་པ་ཡོད་ཀྱང་འབྲེལ་པ་མེད་པ་དང་། འབྲེལ་པ་ཡོད་ཀྱང་དགོས་པ་མེད་པ་ལྟ་བུ་ནི་མ་ཡིན་ཏེ། རྒྱུད་འདིའི་དོན་ཤེས་པས་དེ་བཞིན་གཤེགས་པའི་སྐུ་ གསུང་ཐུགས་ཀྱི་ཆེ་བའི་ཡོན་ཏན་རྒྱུད་འདི་ལས་བྱུང་བས། ཐབས་དང་ ཐབས་ལས་བྱུང་བའི་ཚུལ་དུ་འབྲེལ་ཏོ། །དགོས་པའི་ཡང་དགོས་པ་ནི། བཅོམ་ལྡན་འདས་བདེ་བ་ཆེན་པོ། །དཔལ་རྡོ་རྗེ་སེམས་དཔའི་སྐུ་གསུང་ ཐུགས་ཡོན་ཏན་འཕྲིན་ལས་ཆེ་བའི་ཡོན་ཏན་ཐམས་ཅད་གྲུབ་བོ། །ལྷ་ རྗེ་རྫས་སྣང་བའི་དོན་དུ་མཛད་པའི་ཁོག་དབུག་ཆུང་ངུ་ཞེས་བྱ་བ་རྫོགས་སོ།། །།རོང་ཟོམ་གསུང་ངོ་། །
མཁན་ཆེན་ཡོན་ཏན་རྒྱ་མཚོ་
༄༅། །སྡོམ་གསུམ་མཆན་འགྲེལ་གྱི་མཛད་པ་པོ་མཁན་ཆེན་༧ཡོན་ཏན་རྒྱ་མཚོ་ནི། རྒྱལ་སྲས་གཞན་ཕན་པའི་འཁྲུངས་ཡུལ་དང་གཅིག་པ་བྱང་རྒྱུད་དགེ་མང་དུ་འཁྲུངས། ཆུང་དུས་ནས་བསྟན་པའི་སྒོར་ཞུགས། ཞེ་རྫོགས་རྫ་རྒྱུད་སོགས་ཀྱི་བཤེས་གཉེན་མང་པོའི་ཞབས་ལ་གཏུགས་ཏེ། འདུལ་མངོན་དབུ་ཚད་ཕར་ཕྱིན་སོགས་མདོ་སྡགས་ཀྱི་གཞུང་ལུགས་རབ་འབྱམས་ལ་མཁས་པའི་རྩེ་མོར་སོན། སྐུ་རབ་ཏུ་བྱུང་ཞིང་འདུལ་བ་ལ་རབ་ཏུ་བཙུན་པས་སྡོམ་པ་གསུམ་གྱི་གནང་བཀག་གི་གནས་ཕྲ་མོ་ཙམ་ལས་ཀྱང་མི་འདའ་བ་འཕགས་པའི་གནས་བརྟན་གྱི་རྣམ་ཐར་བདག་གིར་མཛད། ཁྱད་པར་རིགས་བདག་ཨ་བུ་དཔལ་སྤྲུལ་རིན་པོ་ཆེ་དང་ཨོ་རྒྱན་བསྟན་ནོར་གཉིས་ཀྱི་ཞབས་པད་མཉེས་པ་གསུམ་གྱིས་ཡུན་རིང་བསྟེན་ཏེ། རྒྱུད་ལུང་མན་ངག་གི་གདམས་པའི་གནད་རྣམས་བུམ་པ་གང་བྱོས་སུ་རྫོགས་པར་མཛད་པས། མདོ་སྡགས་སྤྱི་དང་ལྷག་པར་འོད་གསལ་གསང་བ་སྙིང་ཐིག་གི་རྒྱུད་དོན་ལ་མཁས་ཤིང་མཁྱེན་རབ་ཀྱི་ཀློང་བརྡོལ། ཨ་བུའི་གསུང་རྒྱུན་ཅན་ཡོན་ཏན་མཛོད་ཀྱི་འགྲེལ་པ་ཉི་ཟླ་རྣམ་གཉིས་དང་སྡོམ་གསུམ་འགྲེལ་བ་སོགས་མཛད་པས་ཕྱི་རབས་རྣམས་ལ་ཕན་པའི་མིག་གཅིག་པུར་གྱུར། གདན་སའི་གཙོ་བོ་དགེ་མང་དགོན་དུ་མཛད་ནས། དགེ་འདུན་བརྒྱ་ཕྲག་མང་པོར་འདུལ་བ་གཞི་གསུམ་གྱི་ཕྱག་བཞེས། གཞུང་ལུགས་སྤྱི་དང་ཡོན་ཏན་མཛོད་སོགས་མདོ་རྒྱུད་ཟབ་མོ་བསྟར་ཆགས་སུ་བསྩལ་བས་བསྟན་པའི་གསལ་བྱེད་ཆེན་པོར་གྱུར། དཔལ་སྤྲུལ་གསུང་རྒྱུན་ཅན་གསང་སྙིང་གི་རྒྱུད་བཤད་དང་། ཕྱོགས་བཅུའི་མུན་སེལ་བློ་རྒྱུགས་ཀྱི་སྲོལ་བཙུགས་པས་བར་ཆད་མང་དུ་བྱུང་བར། མི་ཕམ་རིན་པོ་ཆེས། དང་པོ་ཞག་བཅུའི་ནང་བཤད་ཁྲིད་ཆ་ཚང་ཞིག་གྲུབ་པར་མཛོད། དེ་རྗེས་སྐྱོར་སྦྱངས་ཀྱི་ཚུལ་དུ་ཞིབ་རྒྱས་ཀྱིས་གསུངས་པ་བཞིན་མཛད་པས་གེགས་བར་ལས་གྲོལ། གསང་ཆེན་སྙིང་པོའི་རྒྱུད་བཤད་ཉི་འོད་འབུམ་དུ་བརྡལ་བ་དུས་ཀྱི་མཐར་ཡང་ཆེ་ཆེར་གསལ་བར་བཞུགས་པ་ནི་ཡབ་སྲས་འདི་དག་གི་བཀའ་དྲིན་ལས་བྱུང་བར་མངོན་སུམ་དུ་གསལ་བ་འདི་ལྟར་ལགས། གཞན་ཡང་ཡུལ་གྱི་མི་སྐྱ་ཕོ་མོ་ཡན་ལ་སྡོན་འགྲོ་དང་། མ་ཎི། ཞིང་སྒྲུབ་སོགས་ཀྱི་དགེ་བསྐུལ་གནས་བས། བྱང་རྫ་རྒྱུད་སྟོད་སྨད་འགོ་ལོག་སོགས་དམུ་རྒོད་ཀྱི་གདུལ་བྱ་ཐམས་ཅད་དམ་པའི་ཆོས་ལ་བཙུད། གདུག་པ་ཅན་གྱི་མི་དང་མི་མིན་སོགས་ཞལ་མཇལ་བ་ཙམ་གྱིས་གདུལ་རྩུབ་ཀྱི་ཀུན་སློང་ཞི་བ་དང་། བྱིན་སྲུང་དང་ཐ་ན་སྐུའི་ཉེར་སྤྱད་ཀྱི་ཆ་ཤས་ཕྲ་མོ་ཙམ་རེས་ཀྱང་རྐྱེན་གེགས་བར་ཆད་ཞི་བ་སོགས་འབྲེལ་ཚད་དོན་ལྡན་གྱི་བདག་ཉིད་ལ་དབང་འབྱོར་བའི་སེམས་དཔའ་ཆེན་པོར་གནས། ཆོས་གོས་རྣམ་གསུམ་དང་འཕྲད་འཚོའི་ཡོ་བྱད་ཙམ་ལས་ཟང་ཟིང་ལ་བདག་གཉེར་མི་མཛད་པ་བཀའ་གདམས་པའི་གཏད་སོ་བཞི་པོ་མཐར་འཁྱོལ་བའི་བྱ་བྲལ་གྱི་རྒྱལ་པོར་བཞུགས། ཐུགས་སྲས་ཞལ་སློབ་ཀྱང་རྒ་སངས་རྒྱས་མཉམ་པ་གོང་མ་དང་ཀླུ་ཤུལ་སྤྲུལ་སྐུ། ལྕང་མ་མཁན་རིན་པོ་ཆེ་ཐུབ་བསྟན་ཆོས་འཕེལ། རྨེ་བའི་མཁན་ཆེན་ཚེ་དབང་རིག་འཛིན། འགོ་ལོག་མཁན་རིག་འཛིན་བཟང་པོ་སོགས་བསྟན་རྒྱུན་འཛིན་པའི་སྐྱེས་ཆེན་དུ་མ་བྱོན་པ་དང་བསླབ་པ་གསུམ་གྱིས་ཐུགས་རྒྱུད་གཏམས་ཤིང་མཁས་གྲུབ་ཀྱི་རྩེར་སོན། བྱང་རྒྱུད་ཐམས་ཅད་དུ་ཆོས་སློབ་ཀྱི་བརྒྱུད་པས་ཁྱབ་པ་སོགས་འགྲོ་དོན་མཁའ་མཉམ་དུ་གྱུར་པའོ། །
ཕྱོགས་བཅུའི་མུན་སེལ་
༄༅། །རྒྱ་གར་སྐད་དུ། ཨརྱ་དཱ་ཤ་དཱི་མ་ཨན་དྷ་ར་ཏ་ས་ནཱ་མ་མ་ཧཱ་ཡ་ན་སཱུ་ཏྲ། བོད་སྐད་དུ། འཕགས་པ་ཕྱོགས་བཅུའི་མུན་པ་ཐམས་ཅད་རྣམ་པར་སེལ་བ་ཞེས་བྱ་བ་ཐེག་པ་ཆེན་པོའི་མདོ། སངས་རྒྱས་དང་བྱང་ཆུབ་སེམས་པ་ཐམས་ཅད་ལ་ཕྱག་འཚལ་ལོ། །ཕྱོགས་བཅུའི་འགལ་རྐྱེན་ཐམས་ཅད་ཞི་བ་དང་། །ཕྱོགས་བཅུའི་མཐུན་རྐྱེན་ཐམས་ཅད་བསྒྲུབ་པའི་ཕྱིར། །ཕྱོགས་བཅུའི་སངས་རྒྱས་རྣམས་ལ་ཕྱག་འཚལ་ནས། །ཕྱོགས་བཅུ་མུན་སེལ་བཀྲ་ཤིས་འདི་བརྗོད་དོ། །ཤར་ཕྱོགས་ཉོན་མོངས་ཐམས་ཅད་བསྐྱོད་པ་ན། །སངས་རྒྱས་རྗེས་སྤྱོད་ཞབས་ལ་ཕྱག་འཚལ་ལོ། །བདག་ནི་ཤར་ཕྱོགས་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །ལྷོ་ཕྱོགས་མུན་ནག་ཚོགས་བཅོམ་ཞིང་ཁམས་ན། །སེམས་བསྐྱེད་ཡིད་མཛད་མངོན་འཕགས་ཕྱག་འཚལ་ལོ། །བདག་ནི་ལྷོ་ཕྱོགས་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །ནུབ་ཕྱོགས་ཡུལ་ཕེབས་ཞེས་བྱའི་ཞིང་ཁམས་ན། །འཁོན་དང་རྒྱགས་པ་རྣམ་གནོན་ཕྱག་འཚལ་ལོ། །བདག་ནི་ནུབ་ཕྱོགས་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །བྱང་ཕྱོགས་སྤོབས་པ་ཅན་གྱི་ཞིང་ཁམས་ན། །རིན་ཆེན་གཟུགས་བཀོད་འོད་གནོན་ཕྱག་འཚལ་ལོ། །བདག་ནི་བྱང་ཕྱོགས་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །བྱང་ཤར་བདུད་ཀྱི་སྡེ་བཅོམ་ཞིང་ཁམས་ན། །ཡིད་གཉིས་ཀུན་འཇོམས་རྣམ་གནོན་ཕྱག་འཚལ་ལོ། །བདག་ནི་བྱང་ཤར་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །ཤར་ལྷོ་རྟག་ཏུ་སྣང་བའི་ཞིང་ཁམས་ན། །འཁོར་ལོ་འབྱུང་བའི་དཔལ་ལ་ཕྱག་འཚལ་ལོ། །བདག་ནི་ཤར་ལྷོ་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །ལྷོ་ནུབ་གསེར་གྱི་དྲ་བས་གཡོགས་པ་ན། །རིན་ཆེན་གདུགས་འཕགས་སྣང་ལ་ཕྱག་འཚལ་ལོ། །བདག་ནི་ལྷོ་ནུབ་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །།ནུབ་བྱང་ཡོངས་དག་རབ་གནས་མངོན་འཕགས་ན། །བྱང་ཆུབ་སེམས་དཔའ་འདུལ་ལ་ཕྱག་འཚལ་ལོ། །བདག་ནི་ནུབ་བྱང་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །སྟེང་ཕྱོགས་དམིགས་མེད་ཡིད་ལ་བྱེད་པ་ན། །སྐྲག་མེད་མུན་བྲལ་ཏིང་འཛིན་ཕྱག་འཚལ་ལོ། །བདག་ནི་སྟེང་ཕྱོགས་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །འོག་ཕྱོགས་ཡོན་ཏན་ཐམས་ཅད་རྒྱན་པ་ན། །ཐེ་ཚོམ་གཅོད་པར་མཛད་ལ་ཕྱག་འཚལ་ལོ། །བདག་ནི་འོག་ཕྱོགས་དོན་གཉེར་འགྲོ་བ་ན། །དོན་དེ་གྲུབ་ནས་སླར་ཡང་ལྡོག་པར་ཤོག །ཇི་ལྟར་བཅོམ་ལྡན་ཤཱཀྱ་ཐུབ་པ་ཡིས། །ཤཱཀྱ་གཞོན་ནུ་རབ་ཏུ་གསལ་བ་ལ། །ཕྱོགས་བཅུའི་མུན་སེལ་བཀྲ་ཤིས་མཛད་པ་བཞིན། །བདག་ཅག་འཁོར་བཅས་བཀྲ་ཤིས་དོན་གྲུབ་ཤོག །འཕགས་པ་ཕྱོགས་བཅུའི་མུན་པ་རྣམ་པར་སེལ་བ་ཞེས་བྱ་བ་ཐེག་པ་ཆེན་པོའི་མདོ་རྫོགས་སོ། །
མཁན་ཆེན་ཞི་བ་འཚོ་
''
མཁན་ཆེན་ཞི་བ་འཚོ་ནི། ཤར་ཕྱོགས་ཟ་ཧོར་རྒྱལ་པོའི་སྲས་སུ་སྐུ་འཁྲུངས། མཚན་གྱི་རྣམ་གྲངས་ལ། མཁན་པོ་ཡང་དག་རྣམ་སྣང་མཛད། བོ་ངྷི་ས་ཏྭ། ཤནྟཱ་རཀྵི་ཏ། ཞི་བ་འཚོ་ཞེས་ཀྱང་བྱ་ལ། བོད་དུ་ཡོངས་གྲགས་སུ་མཁན་ཆེན་ཞི་བ་འཚོ་ཞེས་འབོད།
རྣལ་འབྱོར་སྤྱོད་པའི་དབུ་མ་རང་རྒྱུད་པའི་ཤིང་རྟའི་སྲོལ་འབྱེད་དུ་བགྲངས། གཞོན་ནུ་ནས་རྒྱལ་སྲིད་ཀྱི་དཔལ་འབྱོར་ལ་མ་ཆགས་པར་རྩ་བའི་སྡེ་པ་བཞི་ལས་གཞི་ཐམས་ཅད་ཡོད་པར་སྨྲ་བའི་སྡེ་པའི་སློབ་དཔོན་མཁན་པོ་ཡེ་ཤེས་སྙིང་པོའི་དྲུང་དུ་རབ་ཏུ་བྱུང་ཞིང་བསྙེན་པར་རྫོགས་པའི་སྡོམ་པ་བཞེས།
མཁན་པོ་དེ་ཉིད་ལ་བརྟེན་ནས་གཞི་ཐམས་ཅད་ཡོད་པར་སྨྲ་བའི་ལུགས་ཀྱི་འདུལ་བ་ལུང་སྡེ་བཞི་ནས་གསུངས་པའི་དགག་སྒྲུབ་གནང་གསུམ་གྱི་བཅས་པ་ཆེ་ཕྲ་མཐའ་དག་ཐུགས་སུ་ཆུད་པར་མཛད་ནས་བཅས་པ་དང་རང་བཞིན་གྱི་ཁ་ན་མ་ཐོ་བའི་ཉེས་ལྟུང་ཕྲ་མོས་ཀྱང་མ་གོས་པའི་ཚུལ་ཁྲིམས་རྣམ་པར་དག་པ་ལ་གནས་ནས་སྡེ་སྣོད་གསུམ་ལ་སྦྱངས་ཏེ་མཁས་པའི་ཕུལ་དུ་ཕྱིན་པར་མཛད།
སློབ་དཔོན་དུལ་བའི་སྡེ་ལས་ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་མངོན་པར་རྟོགས་པའི་རྒྱན་གསན་ཏེ། ཤེར་ཕྱིན་གྱི་མདོ་དང་བཅས་པའི་ཚིག་དོན་མཐའ་དག་ཐུགས་སུ་ཆུད་པར་མཛད།
བདག་ཉིད་ཆེན་པོ་འཕགས་པ་ཀླུ་སྒྲུབ་ཀྱིས་རྒྱལ་བའི་དགོངས་པ་བཀྲལ་བའི་མན་ངག་མཐར་ཐུག་པ་དབུ་མའི་གཞུང་རྣམས་ལ་ལེགས་པར་སྦྱངས་ཏེ། ཐེག་པ་ཆེན་པོའི་ལམ་གྱི་རིམ་པ་ཟབ་པ་དང་རྒྱ་ཆེ་བ་གཉིས་ཀ་སྟོན་པའི་བསྟན་བཅོས་དབུ་མ་རྒྱན་འགྲེལ་པ་དང་བཅས་པ་མཛད་དེ་གདུལ་བྱ་མཐའ་ཡས་པ་ལ་རྒྱ་ཆེར་སྤེལ་ཏེ་འཕགས་ཡུལ་དུ་ཤེར་ཕྱིན་གྱི་མན་ངག་ཉིན་མོ་ལྟར་གསལ་བར་མཛད།
མཁན་ཆེན་ཞི་བ་འཚོས་རྒྱ་བོད་ཐམས་ཅད་དུ་བསྟན་པ་ལ་བྱ་བ་རྒྱ་ཆེན་པོ་མཛད་པ་ཡིན་ཞིང་། ལྷག་པར་བྱང་ཕྱོགས་བོད་ཡུལ་དུ་བྱོན་ནས་ལོ་མང་པོར་རྒྱལ་བསྟན་དར་ཞིང་རྒྱས་པར་མཛད།
མཁན་ཆེན་ཞི་བ་འཚོ་དང་། སློབ་དཔོན་རིན་པོ་ཆེ་གཉིས་ཀྱིས་ས་ཆོག་མཛད་དེ་ཨོ་ཏཱནྡ་པཱུ་རིའི་གཙུག་ལག་ཁང་དཔེ་བླངས་ནས་རབ་གླིང་བཅུ་གཉིས། ཉི་ཟླ་ཟུང་གཅིག་མཐའ་ལྕགས་རིས་བསྐོར་བ་མཛད་དེ་རྣམ་པ་གཉིས་ཀྱིས་རབ་གནས་ཀྱང་མཛད། ཐམས་ཅད་ཡོད་སྨྲའི་སྡེ་པའི་དགེ་སློང་བཅུ་གཉིས་སྤྱན་དྲངས་ཏེ་བོད་ལ་རབ་བྱུང་བཏུབ་མི་བཏུབ་སད་པའི་ཕྱིར་ཡེ་ཤེས་དབང་པོ་ལ་སོགས་པ་མི་བདུན་རབ་ཏུ་བྱུང་། བདུན་པོ་དེ་ལ་སད་མི་མི་བདུན་ཞེས་གྲགས་སོ། །
གོང་མ་ཁྲི་སྲོང་ལྡེ་བཙན་གྱིས་གངས་རིའི་ཁྲོད་འདིར་མཁན་ཆེན་ཞི་བ་འཚོའི་མཁན་རྒྱུད་ཐམས་ཅད་ཡོད་པར་སྨྲ་བའི་ལུགས་འདི་དར་ཞིང་རྒྱས་ལ་ཡུན་རིང་དུ་གནས་པའི་རྟེན་འབྲེལ་དུ། མཁན་རྒྱུད་འཕགས་པ་ཤཱ་རིའི་བུ། སྒྲ་གཅན་ཟིན། ཀླུ་སྒྲུབ། ལེགས་ལྡན། དཔལ་སྦས། ཡེ་ཤེས་སྙིང་པོ། མཁན་པོ་བོ་དྷི་ས་ཏྭ་རྣམས་ཀྱི་སྣང་བརྙན་བསམ་ཡས་ཀྱི་གྱང་རིས་ལ་འགོད་པར་མཛད་དོ། །
དེ་ནས་རྒྱལ་པོའི་བཀས་བསྐུལ་ཏེ་སློབ་དཔོན་བི་མ་ལ་མི་ཏྲ་དང་སློབ་དཔོན་སངས་རྒྱས་གསང་བ་སོགས་མཁས་ཤིང་གྲུབ་པའི་པཎྡི་ཏ་མང་པོ་སྤྱན་དྲངས་པ་རྣམས་དང་ལྷན་དུ་རྒྱལ་བའི་བཀའ་དང་བསྟན་བཅོས་མཐའ་ཡས་པ་བོད་ཡིག་ཏུ་བསྒྱུར།
དེ་ནས་མཁན་ཆེན་ཞི་བ་འཚོས་རྒྱལ་བསྟན་ཉིན་མོ་ལྟར་གསལ་བར་མཛད་དེ་སྐུའི་བཀོད་པ་བསྡུ་བ་ལ་ཕྱོགས་པ་ན་གོང་མ་ཁྲི་སྲོང་ལྡེ་བཙན་ལ། བོད་དུ་མུ་སྟེགས་ནི་མི་འབྱུང་གི །སངས་རྒྱས་ཀྱི་བསྟན་པ་ཉིད་ཁ་གཉིས་སུ་གྱེས་ཏེ་རྩོད་པར་འགྱུར་བས། དེའི་ཚེ་ངའི་སློབ་མ་ཀ་མ་ལ་ཤཱི་ལ་སྤྱན་དྲོངས་ལ་རྩོད་པ་བྱེད་དུ་ཆུག་ཅིག །རྩོད་པ་བྱས་པས་རྩོད་པ་ཆོས་ཕྱོགས་སུ་ཞི་བར་འགྱུར་རོ། །ཞེས་ལུང་བསྟན་ཏེ་ཞི་བར་གཤེགས་སོ། །
རྗེས་སུ་མཁན་ཆེན་ཞི་བ་འཚོས་ཇི་ལྟར་ལུང་བསྟན་པ་བཞིན་རྒྱ་ནག་གི་ཧྭ་ཤང་ལྟ་བ་ལོག་པར་འཛིན་པ་ཞིག་བྱུང་ནས་དེའི་ལུགས་དར་ཏེ་བོད་ཕལ་ཆེར་དེ་ལ་དགའ་སྟེ་དེའི་ལུགས་བྱེད་པས་ལྟ་སྤྱོད་མ་མཐུན་པ་བྱུང་བ་ལ། བཙན་པོས་མཁན་ཆེན་ཞི་བ་འཚོའི་ལུང་བསྟན་ལྟར་སློབ་དཔོན་ཀ་མ་ལ་ཤཱི་ལ་སྤྱན་དྲངས་ཏེ་རྩོད་པ་ཞི་བར་བྱས་སོ། །
མཁན་ཆེན་ཞི་བ་འཚོའི་སྐུ་གདུང་ནི་ཁོང་གི་ཞལ་ཆེམས་ལྟར་ཧས་པོ་རིའི་རྒྱབ་ཏུ་མཆོད་རྟེན་བཞེངས་པའི་ཞལ་བོད་ཡུལ་དུ་ཕྱོགས་ནས་བཞུགས་སུ་གསོལ་ལོ། །
བདག་ཉིད་ཆེན་པོ་འདི་ནི་དགུང་ལོ་བརྒྱ་ཕྲག་ལྷག་བཞུགས་པར་གྲགས་པས། སྐུ་ཚེའི་སྟོད་སྨད་བར་གསུམ་གྱི་སློབ་མ་མང་དུ་ཡོད་ཅིང་། སྲས་ཀྱི་ཐུ་བོ་འགྲན་ཟླ་དང་བྲལ་བ་ནི་སློབ་དཔོན་སེང་གེ་བཟང་པོ་དང་། མཁས་མཆོག་ཀ་མ་ལ་ཤཱི་ལ་གཉིས་སོ། །གསུང་རྩོམ་ལ་དབུ་མ་རྒྱན་རྩ་འགྲེལ་སོགས་ཡོད།
༢༠༡༦.༠༨.༡༡.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།''
ལུགས་ཀྱི་བསྟན་བཅོས་ལྷ་དང་དཔལ་འདུ་བའི་ནོར་བུ་
ལྷག་པའི་ལྷ་ལ་ཤིས་པ་བརྗོད་པ་ནི:
གང་ཞིག་དྲན་པས་ལུགས་གཉིས་ཀྱི། ། བློ་གྲོས་ནོར་བུའི་གཏེར་གྱི་སྒོ། །
འགྱེད་མཛད་རྒྱལ་བའི་མཁྱེན་རབ་གཏེར། ། འཇམ་དཔལ་དཔའ་བོས་ཁྱོད་ལ་སྲུངས། །
བརྩམ་པར་དམ་བཅའ་བ:
འཇིག་རྟེན་འདི་ན་བསྔགས་བོས་པ། ། ལྷ་དང་དཔལ་ཞེས་བྱ་བ་གཉིས། ། ཁབ་ལེན་རྡོ་ཡིས་ལྕགས་བཞིན་ཏུ། ། རང་གི་རྒྱུད་ལ་འགུགས་འདོད་པས། ། གདམ་ངག་བཟང་པོའི་ཚིག་འདི་རྣམས། ། བལྟ་ཞིང་དེ་དོན་བསམ་པ་དང༌། ། བསམ་ནས་དེ་ལ་ཡིད་ཆེས་པས། ། དེ་ཡི་དོན་བཞིན་སྤྱད་པར་བྱ། །
༡་་འཇིག་རྟེན་ན་སྤྱོད་པ་གཉིས་སུ་གྲངས་ངེས་པར་བསྟན་པ་ནི།འཇིག་རྟེན་ཁམས་ན་ཡ་རབས་དང༌། ། མ་རབས་སྤྱོད་པ་གཉིས་སུ་ངེས། །
༢་་ཡ་རབ་དང་མ་རབ་གཉིས་ཀའི་སྐྱོན་ཡོན་མདོར་བསྡུས་ཏེ་བསྟན་པ་ནི།
ཡ་རབས་ལམ་ནས་འདི་ཕྱིར་བདེ། ། མ་རབས་ལམ་ནས་འདི་ཕྱིར་ཕུང༌། ། ཡ་རབས་ཆུང་ངུ་འཇིག་རྟེན་ལུགས། ། ཡ་རབས་ཆེན་པོ་འཕགས་པའི་ལམ། ། མི་ཆོས་ཆོས་ཀྱི་རྩ་བ་ཡིན། །
༡་་ལས་འབྲས་བསླུ་བ་མེད་པས་བདེ་འབྲས་ཟད་པའི་རྒྱུར་གདམས་པ་ནི།
འཇིག་རྟེན་ཡ་རབས་སྤྱོད་པ་ཞིག ། མེད་པ་དེ་ལ་ཆོས་ཀྱི་ཚུལ། ། ཡོད་པ་ནམ་ཡང་མི་སྲིད་དེ། ། རྩ་བ་མེད་པའི་སྡོང་པོ་དང༌། ། ནོར་མེད་པ་ལ་ནོར་བུ་བཞིན། ། སྐྱེ་བོ་འདི་ཡི་གོ་རིམ་ནི། ། གཞན་གྱིས་བྱས་པ་ཅང་མེད་ཀྱང༌། ། འཇིག་རྟེན་ཡ་རབས་སྤྱོད་པ་ནི། ། ཆུང་འབྲིང་ཆེན་པོས་རིམ་བཞིན་བྱས། ། འདི་ན་ཐམས་ཅད་བདེ་ལ་དགའ། ། ཀུན་ཀྱང་རང་དོན་ཁོ་ན་གཉེར། ། འཕགས་པ་མིན་པའི་སྐྱེ་བོ་ཕལ། ། ཚུལ་འདི་མིན་པ་གཞན་ཡོད་མིན། ། འོན་ཀྱང་སྔོན་གྱི་ལས་དབང་གིས། ། ལ་ལ་དཔལ་གྱི་ནོར་བུ་རྙེད། ། ལ་ལ་བྱུར་གྱི་རིམས་ནད་ཟིན། ། ཀྱེ་མ་སྐྱེ་དགུའི་བདེ་སྡུག་ལྟོས། ། ཟས་མེད་ལྟོ་ཡི་སྡུག་བསྔལ་ཏེ། ། གྲགས་མེད་ཡིད་ཀྱི་སྡུག་བསྔལ་ཡིན། ། གང་ལ་གྲགས་པའི་དཔལ་གནས་ན། ། ཟས་ནོར་འབྱོར་བ་མདུན་དུ་འཕྱུར། ། དེ་ཕྱིར་ཤེད་བྱེ་ཚུན་ཆད་ནས། ། ཀུན་ཀྱང་སྙན་གྲགས་རོ་ལ་རྒྱུག ། ཀྱེ་མ་སྙན་པའི་ཡིད་འོང་མ། ། ཕལ་ལ་འབྲོས་པ་ལྟ་བུར་གྱུར། ། དེ་ཡི་རྒྱུ་མཚན་བཤད་པ་ན། ། སྔོན་གྱི་བསོད་ནམས་མཐུ་ཆུང་བས། ། རྒྱ་ཇ་ཚགས་ལ་དྲངས་བ་ལྟར། ། ལོག་པ་དྲན་ཅིང་བཟང་པོ་ཤོར། །
༢་་སྐྱོབ་བྱེད་ལྷ་ཡིས་ཁྲེལ་བས་སྡོང་གྲོགས་ཟད་པའི་རྒྱུར་གདམས་པ་ནི།
ཕ་མ་སློབ་དཔོན་རྒན་རབས་དང༌། ། ཕན་བྱེད་དྲིན་གཟོ་ཆུང་བ་ཡིས། ། སྐྱོབས་བྱེད་ལྷ་ཡི་དགོངས་པ་ཁྲེལ། ། སྡོང་གྲོགས་མེད་པའི་རོ་ལྟར་གྱུར། ། འདི་ཕྱིའི་ཁྲེལ་དང་རྒྱུ་འབྲས་ལ། ། རྩི་བཞག་ཆུང་བས་གཏམ་དང་མནའ། ། ཇི་སྨྲས་གཅིག་ཏུ་མི་ཆོད་པས། ། དྲང་མཁན་གཉན་པོ་ཐུགས་སུན་ཕྱུང༌། ། ཕན་གནོད་གོ་ལོག་བབ་བབ་སྤྱོད། ། ཐུང་ན་ལྷ་ཡང་བྲན་དུ་བཀོལ། ། མ་ཐུབ་དགྲ་ཡང་མཆོད་བྱས་པས། ། ཕོ་ལྷ་ཝེར་མ་གཏིང་ནས་ཁྲོས། ། མཆོག་གསུམ་བཀུར་བཟོས་ཡིད་ཆེས་ཆུང༌། ། མངོན་སུམ་དང་ནི་ལྐོག་གྱུར་དང༌། ། སྔ་ཕྱིའི་བྱ་བ་མི་མཚུངས་པས། ། ཆོས་སྐྱོང་དམ་ཅན་ཐུགས་སྐྱོ་འཕེལ། ། ལ་ཡོག་དང་ནི་ཁྲེལ་དང་མནས། ། ཉོས་པའི་ཟས་ནོར་དོགས་མེད་སྤྱོད། ། གཏམ་ངན་མི་ཁ་མི་འཛེམས་པས། ། ལུས་ལྷ་ཕྲག་ལྷ་གནམ་དུ་ཡལ། ། གཞན་གྱི་ཕུན་ཚོགས་དཔལ་འབྱོར་ལ། ། དོན་མེད་སེམས་ཀྱི་ཟུག་རྔུར་ལྡང༌། ། ཐམས་ཅད་སྨད་པ་ལྷུར་བླང་བས། ། མགོན་སྐྱབས་ལྷ་སྲུང་ནུས་པ་ཟད། ། དེ་ལ་སོགས་པའི་རྒྱུ་རྐྱེན་གྱིས། ། རང་གི་ཕུན་ཚོགས་འཇོམས་པ་ཡི། ། མི་གཙང་རྫིང་བུར་གནས་བཞིན་དུ། ། ལྷ་བརྒྱ་ཀླུ་སྟོང་བོས་ན་ཡང༌། ། དྲུང་དུ་འདུ་བར་ཤིན་ཏུ་དཀའ། ། དེ་ཚེ་ཀྱེ་མ་བདག་གིས་ནི། ། རིམ་འགྲོ་འདི་ཙམ་བགྱིས་ན་ཡང༌། ། བྱ་བ་ལས་ཀྱི་སྟོབས་ཤུགས་ལ། ། ཅུང་ཟད་ཕན་པ་མེད་དོ་ཟེར། ། སྙིགས་མའི་སྐྱེ་བོ་བསོད་ནམས་ཞན། ། འཕྲལ་ལའང་སྤྱོད་པ་མི་མཁས་པ། ། འདི་འདྲའི་ལེ་ལན་ཤེས་གྱིས་ལ། ། ཁྱོད་ནི་འདི་ལས་ལྡོག་པར་མཛོད། ། སྐྱེ་བོ་ཕལ་ཆེར་བདག་ཉིད་ལ། ། དཔལ་ཀུན་འདུ་བར་འདོད་ན་ཡང༌། ། ཞིང་ས་ངན་ལ་ས་བོན་བཞིན། ། གཞི་རྩ་འཕྱུགས་པ་མི་ཤེས་སོ། །
༣་་ལས་འབྲས་དང་ལྡན་པའི་གང་ཟག་ལ་སྐྱོབ་བྱེད་ལྷ་ཡིས་སྐྱོབ་པར་གདམས་པ་ནི།
བློ་ལྡན་བསོད་ནམས་ལྡན་པ་ལ། ། ཡོན་ཏན་ལྡན་པ་ཆོས་ཉིད་དེ། ། ཡོན་ཏན་ལྡན་ན་ལྷ་རྣམས་ཀྱང༌། ། མ་བོས་ངང་གིས་འདུ་བ་ཡིན། ། གང་ལ་མངོན་ལྐོག་མེད་པ་ཡི། ། དམ་བཅའ་ཤིན་ཏུ་བརྟན་པ་ལ། ། ཆུ་བུར་མིག་ཅན་རྣམས་དགའ་ན། ། ལྷ་མིག་ལྡན་པ་སྨོས་ཅི་འཚལ། ། བྱས་པ་དྲིན་དུ་གཟོ་བ་དང༌། ། རྒྱུ་འབྲས་གོ་ལོག་མི་འཛིན་ལ། ། མི་ཡང་ཕན་པའི་ཐབས་རྩོམ་ན། ། དཀར་ཕྱོགས་ལྷ་རྣམས་སྨོས་ཅི་འཚལ། ། གང་ན་སྙིང་སྟོབས་མི་ཞུམ་པས། ། དགྲ་གཉེན་བྱམས་སྡང་མི་ལོག་པ། ། ཇེ་བཟང་སྤྱན་རས་ཀྱིས་བཙལ་ན། ། དགྲ་བླ་ཝེར་མས་སྨོས་ཅི་འཚལ། ། གང་ན་སྤང་བླང་བྱ་བ་ནི། ། མི་ལ་གསང་ཏེ་བྱས་ན་ཡང༌། ། ལྷ་ལ་སྤེད་བར་མི་ནུས་བས། ། ལྷ་འགྲུབ་པ་ལ་དམ་ཚིག་གཙོ། ། གང་ན་དམ་བཅའི་ཚིག་བརྟན་ཅིང༌། ། དོན་ཆེན་བསྒྲུབ་ལ་བློའི་ནུས་པ། ། སྟོབས་དང་ལྡན་པར་གྱུར་པ་ལ། ། ལྷ་ཡང་སྐྲག་ན་གཞན་ལྟ་ཅི། ། དེ་ནས་ཕོ་ལྷ་དགྲ་ལྷ་ཡི། ། རྫོངས་ཆེན་རང་གི་ལུས་དང་སེམས། ། སྤྱོད་ངན་མི་གཙང་ཕྱག་བདར་གྱིས། ། ཡོན་ཏན་མཆོད་པའི་བཀོད་པ་ཤོམས། ། དེ་ནས་མ་བོས་བཞིན་ཏུ་ཡང༌། ། དགྲ་བླ་མཚོ་ལ་ངང་པ་བཞིན། ། ཝེར་མ་པད་ཚལ་བུང་བ་ལྟར། ། ངང་གི་འདུ་བ་ཆོས་ཉིད་ཡིད། །
༤་་དེ་ལྟར་རྒྱུ་མཚན་ཤེས་པས་རང་ཉིད་ཡ་རབ་ལ་སྤྱོད་པར་གདམས་པ་ནི།
གང་ན་ལྷ་ཡི་མགོན་བྱས་པའི། ། མི་དེ་གཅིག་པུར་གྱུར་ན་ཡང༌། ། སྟོང་ཕྲག་དུ་མའི་མི་དག་དང༌། ། ནུས་པ་ཀུན་ནས་མཉམ་པ་ཡིན། ། ལྷ་ཡིས་ལག་ནས་དྲངས་གྱུར་པ། ། བཟང་པོའི་སྐས་(ཨོལ་ལྐོག)ལ་འཛེགས་གྱུར་ན། ། མཐོ་དང་བདེ་དང་གྲགས་པ་ཡི། ། གཞལ་མེད་ཁང་པར་ཡང་དག་རོལ། ། དཔལ་(ཤེས་པ)རྗེས་བསྙེགས་(ཤུལ་མ)པས་དཔལ་མི་འདུ། ། དཔལ་གྱི་འཁྲི་ཤིང་བཟང་པོ་འདི། ། ཡ་རབས་སྤྱོད་པའི་ཚལ་ན་ནི། ། གཡོ་བ་མེད་པར་གནས་ཞེས་གྲགས། ། སྙིགས་མའི་མི་རྣམས་བསོད་ནམས་དམན། ། དེ་ཕྱིར་བློ་རྒྱ་ཆེ་བ་དཀོན། ། དེས་ན་ཡ་རབས་སྤྱོད་པ་ལ། ། བཅུག་(གཙུགས)ཀྱང་ཤེས་པ་ཤིན་ཏུ་དཀའ། ། གནའ་བོའི་(སྔོན་མའི)ལུགས་དང་དམ་པའི་སྲོལ། ། རྩི་བཞག་ཤིན་ཏུ་ཆུང་བ་ཡི། ། མ་རབས་རྣམས་ཀྱི་ནང་དུ་ནི། ། ཡ་རབས་སྤྱོད་པ་གསལ་མི་འགྱུར། ། ས་འདི་མ་རབས་ཀྱིས་གང་ཡང༌། ། རང་ཉིད་ཡ་རབས་སྤྱོད་པ་བྱ། ། དེ་ལྟ་ན་ནི་ཆོས་ཉིད་ཀྱིས། ། རང་ལ་ཕུན་སུམ་ཚོགས་པར་འགྱུར། །
དང་པོ་ལྗོན་པོ་ལྗོན་ཤིང་བཟང་པོའི་དཔེས་མཛེས་པའིཟཡན་ལག་རང་ལ་ཚང་དགོས་པར་གདམས་པ་ནི།
ཡ་རབས་དམ་པའི་སྤྱོད་པ་ཡི། ། རྩ་བ་བློ་དང་ཟུང་ཐུབ་ཡིན། ། སྡོང་པོ་ཁྲེལ་དང་བག་ཡོད་ཡིན། ། ཡལ་ག་དྲང་དང་དམ་བཅའ་བརྟན། ། ལོ་མ་བྱས་ཤེས་གཞན་ཕན་བརྩོན། ། མེ་ཏོག་དད་དང་གཏོང་ཕོད་དེ། ། འབྲས་བུ་བདེ་དང་གྲགས་པར་སྨིན། ། འདི་རྣམས་མེད་དུ་མི་རུང་ངོ༌། །
དང་པོ་ངོ་བོ་མདོར་བསྟན་པ་ནི།
བློ་ཞེས་བྱ་བ་ཤེས་རབ་སྟེ། ། བླང་དོར་མ་ནོར་འབྱེད་པ་ཡིན། །
མིག་དང་འདྲ་བ་འདི་མེད་ན། ། ཡོན་ཏན་གཞན་གྱི་གོ་སྐབས་འགག །
དེ་ལའང་བླང་དོར་བྱ་བ་ལ། ། ཤིན་ཏུ་ཞིབ་མོར་ཕྱེ་ཞིང་དཔྱད། ། མི་ཤེས་པ་དང་མ་བརྟག་པ། ། འདི་ཡིས་འཇིག་རྟེན་སྐྱེ་བོ་ཕུང༌། ། ན་ཚོད་མ་སྨིན་པ་དང་ནི། ། ས་རྒྱ་ཆུང་ངུའི་རང་མཐོང་གིས། ། སྐྱེ་བོ་རང་གིས་སྔར་བྱས་ལ། ། རང་ཉིད་ཁྲེལ་པ་མང་དུ་འོང༌། ། དེ་ཕྱིར་བཟང་ངན་བྱ་བའི་རིགས། ། མཐོང་བ་ཤིན་ཏུ་རྒྱ་ཆེ་ཞིང༌། ། ཁྱད་པར་ཆབ་སྲིད་ཆེན་པོའི་སྲོལ། ། མཐོང་ཞིང་ཐོས་པ་གནད་དུ་ཆེ། ། ནམ་ཞིག་བཟང་ཤོང་ངན་ཤོང་པའི། ། མཐོང་རྒྱ་ཡངས་པོ་སྐྱེས་པ་ན། ། ད་གདོད་སྐྱེ་བོའི་གྲལ་དུ་ཚུད། ། དེ་ཕྱིར་མཐོང་རྒྱ་ཆེ་བ་གཙོ། ། དེ་སླད་བློ་དང་ལྡན་པ་རྣམས། ། ཤིན་ཏུ་ཕུགས་སུ་ཕན་པ་ཡི། ། མིག་རྒྱང་རིང་པོར་བལྟ་བྱ་ཞིང༌། ། བློ་སྟོབས་རྒྱ་ཆེར་བསྐྱེད་པར་བྱ། ། བློ་ཆུང་ཕྱི་ཐག་ཐུང་བ་འདི། ། རང་དང་གཞན་གྱི་དོན་དག་ལ། ། འབད་ཀྱང་བྱིས་པས་མཁར་ལས་བཞིན། ། འབྲས་བུ་ཤིན་ཏུ་ཆུང་བ་ཡིན། ། ཕལ་ཆེར་རང་གིས་ཤེས་པའམ། ། མི་ཤེས་ན་ཡང་མཁས་པར་དྲི། ། མཁས་པའི་བསྟན་བཅོས་རྣམས་ལ་བལྟ། ། མཁས་དང་བླུན་པོའི་ཁྱད་པར་བསམ། ། དེ་ལྟར་བྱས་ན་ཆོས་ཉིད་ཀྱི། ། བློ་གྲོས་ཇེ་བས་ཇེ་བཟང་འགྱུར། ། བློ་གྲོས་ཇི་ཙམ་འཕེལ་བ་ན། ། ཡ་རབས་སྤྱོད་པ་དེ་ཙམ་འཕེལ། ། སྤྱོད་པ་བཟང་པོ་འཕེལ་བ་ན། ། དཔལ་རྣམས་དབྱར་གྱི་ཆུ་བཞིན་འཕེལ། ། དེ་ལས་ལོ་ཟླ་ཞག་རེ་བཞིན། ། རང་ལ་རང་སྐྱེད་འདོན་པར་གྱིས། ། རང་ལས་གཅེས་པར་གྱུར་པ་ནི། ། འཇིག་རྟེན་འདི་ན་མེད་བཞིན་ཏུ། ། རང་གི་སྐྱོན་ཡོན་མི་བསམ་པ། ། དུད་འགྲོ་རྣམས་དང་ཁྱད་པར་ཅི། ། འཕྲལ་གྱི་ཚོང་སོགས་བྱ་བ་ཕལ། ། རང་གི་དཔྱད་ཅིང་གཞན་ལ་དྲི། ། ཚེ་གང་བླང་དོར་བྱ་བ་ལ། ། མི་དཔྱད་མི་འདྲི་བླུན་མིན་ནམ། ། སྐྱོན་མེད་སྐྱེ་བོ་དཀོན་ན་ཡང༌། ། སྐྱོན་རྣམས་སྐྱོན་དུ་ཤེས་བྱས་ནས། ། སྤང་ན་སྐྱོན་ཀུན་འདུས་བྱས་ཉིད། ། ཡིན་ཕྱིར་སྤྲིན་བྲལ་ཟླ་འདྲར་འགྱུར། ། ཡོན་ཏན་ཀུན་ཚང་དཀའ་ནའང༌། ། ཡོན་ཏན་ཉིད་ལ་དགའ་བྱས་ནས། ། བླང་བྱའི་ཡོན་ཏན་གོམ་བྱས་ན། ། ནམ་ཞིག་ཡོན་ཏན་ཆེན་པོར་འགྱུར། ། སྐྱོན་ལ་སྐྱོན་དུ་མ་ཤེས་པ། ། དེ་སྲིད་སྐྱོན་ལ་རབ་ཏུ་འཇུག ། དེ་བཞིན་སྐྱོན་གྱི་རྒྱུན་སྐྱོང་ན། ། ཡོན་ཏན་སྔར་ཡོད་དག་ཀྱང་འགྲིབ། ། ཡོན་ཏན་ཅི་ཙམ་གོམས་གྱུར་བ། ། དེ་ལྟ་དེ་ལྟར་སྐྱོན་ལས་གྲོལ། ། མ་བརྟག་བཏང་སྙོམ་ངང་གནས་ན། ། ལོ་བརྒྱ་སོང་ཡང་བཟང་སྐྱེད་མེད། ། རང་རྒྱུད་ཡོན་ཏན་འཕེལ་བ་ན། ། མི་མཉམ་པ་དང་མཉམ་པར་འགྱུར། ། མཉམ་པ་རྣམས་ལས་ཁྱད་དུ་ཐོན། ། གོང་ནས་གོང་དུ་འཕར་ཏེ་འགྲོ། ། རང་རྒྱུད་སྐྱོན་གྱི་ཆ་འཕེལ་ན། ། རི་གཟར་དག་གི་འབབ་ཆུ་བཞིན། ། འོག་ནས་འོག་ཏུ་འགྲོ་བ་ལ། ། ལག་ནས་དྲང་ཀྱང་ལྡོག་མི་བཏུབ། ། དེ་ཕྱིར་བདག་ལ་ཕན་འདོད་པས། ། རང་རྒྱུད་སྐྱོན་གྱི་ཆ་སྤོངས་ལ། ། ཡོན་ཏན་ཇེ་བས་ཇེ་ཆེ་རུ། ། སྤེལ་བ་འདི་ལ་ནན་ཏན་མཛོད། །
༣་་བསླབ་བྱ་ལ་འབད་དགོས་པར་གདམས་པ་ནི།
དེ་དག་བླང་དོར་ཤེས་པ་ལ། ། རག་ལས་པས་ན་དམ་པ་དང༌། །
དམ་པའི་གསུང་ལ་རབ་དགའ་བས། ། རྟག་ཏུ་བསྒྲིམས་ཏེ་ཉམས་སུ་ལོངས། །
གཉིས་པ་ཟུངས་ཐུབ་བཤད་པ་ལའང་།
༡་་མཚན་ཉིད་བཤད་པ་ནི།
༈ སྐྱེ་བོ་ཟུང་ཐུབ་གང་ཞེ་ན། ། ཡིད་བརྟན་གནས་སུ་གྱུར་པ་ཡིན། ། ཟུང་མི་ཐུབ་ལ་ཡོན་ཏན་མཆོག ། མི་སྲིད་ཆུ་ལ་རི་མོ་བཞིན། །
༢་་ཟུངས་ཐུབ་ལ་གནས་དགོས་པའི་དགོས་པ་བསྟན་པ།
ཟུང་ཐུབ་ཡོད་ན་གཞན་མེད་ཀྱང༌། ། ཡོན་ཏན་བརྒྱ་གོ་གཅིག་ཆོད་ཡིན། ། མི་ཆོས་རྩ་བ་འདི་མེད་ན། ། ཡོན་ཏན་གཞན་ལ་རེ་ཐག་ཆད། ། རང་ཉིད་ཡོན་ཏན་ལམ་ནས་ཀྱང༌། ། མི་ལྡོག་རང་ལ་ཡིད་རྟོན་པའི། ། སྐྱེ་བོ་ནམ་ཡང་མི་བསླུ་བ། ། ཟུང་ཐུབ་ཅེས་གྲགས་མི་ཡི་མཆོག །
༣་་ཟུངས་ཐུབ་ཀྱི་སྐྱོན་ཡོན་དཔེའི་གོ་ནས་བསྟན་པས་རྒྱུད་བསྐུལ་བ་ནི།
ལུས་ཟུང་ཐུབ་པ་སེང་གེ་འདྲ། ། བརྙས་སུ་མི་བཏུབ་ཟིལ་གནོན་ཆེ། ། ངག་ཟུང་ཐུབ་པ་དྲང་སྲོང་འདྲ། ། སྐྱེ་བོ་ཐམས་ཅད་ཡིད་ཆེས་དགའ། ། ཡིད་ཀྱི་ཟུང་ཐུབ་ནོར་བུ་འདྲ། ། བདག་དང་གཞན་གྱི་འདོད་པ་འཇོ། ། ལུས་ཀྱི་ཟུང་མ་ཐུབ་པ་དེ། ། ཁྱུ་མཆོག་རྭ་ཆད་བཞིན་དུ་བརྙས། ། ངག་གི་ཟུང་མ་ཐུབ་པ་དེ། ། ཁ་བཞིན་གཞན་གྱིས་སྡང་ཞིང་གཤེ ། ཡིད་ཀྱི་ཟུང་མ་ཐུབ་པ་དེ། ། རླུང་ཁྱེར་རྫས་བཞིན་གཏོལ་མེད་འགྲོ། ། གློ་ཡིས་མ་ནོར་འབྱེད་པ་བཞིན། ། བཟང་པོའི་ལམ་ལ་ཟུང་ཐུབ་པར། ། གནས་ན་མི་ཆོས་དམ་པ་ཡི། ། དཔག་བསམ་བཟང་པོ་རྩ་བ་ཟུག །
གཉིས་པ་སྡོང་པོ་བཤད་པ་ལ།
༡་་ཁྲེལ་ཡོད་ཀྱི་ངོ་བོ་མདོར་བསྟན་པ་ནི།
༈ ཁྲེལ་ཡོད་ཅེས་བྱ་གང་ཞེ་ན། ། མ་རབས་ངན་པའི་བྱ་བ་ལ། ། ཤིན་ཏུ་སྐྱོ་ཞིང་སུན་པ་སྟེ། ། འདི་ནི་ལུགས་གཉིས་གོས་བཟང་ཡིན། ། ཇི་ལྟར་སྐྱེ་བོའི་མདུན་ས་རུ། ། མི་གཙང་སྟོང་གིས་སྦགས་བཞིན་དུ། ། གཅེར་བུར་རྒྱུ་བ་ངོ་ཚ་མིན། ། ཁྲེལ་མེད་འདི་ཀ་ངོ་ཚ་ཆེ། ། མི་གཙང་གཙང་མའི་ཁྲུས་ཀྱིས་དག ། གཅེར་བུར་བཟང་དགུས་བརྒྱན་དུ་རུང༌། ། ཁྲེལ་མེད་ཁྲུས་ཀྱིས་མ་དག་ལ། ། བཟང་པོས་བརྒྱན་ཀྱང་མཛེས་མི་འགྱུར། ། ཕན་ལ་བྱས་པ་མི་གཟོ་དང༌། ། ངན་ལ་རྟིང་གཅོད་ཅི་ཡང་མེད། ། ཅི་མེད་ཅང་མེད་གཏོལ་མེད་པོ། ། འདི་འདྲ་འདི་ཡང་ཁྲེལ་མེད་ཡིན། ། ངན་སྨྲས་གྱུར་ཀྱང་འཛེམ་བག་ཆུང༌། ། ཕན་པའི་གཏམ་ལ་རྣ་མི་གཏོད། ། བཟང་པོའི་གནས་ལ་རེ་ཐག་ཟད། ། འདི་འདྲ་འདི་ཡང་ཁྲེལ་མེད་ཡིན། ། ནང་ག་གསང་གཏམ་ཁ་རུ་བྱུང༌། ། རེ་ལྟོས་ཅན་ལ་ཡི་ཆད་བསྐྱེད། ། མཆོད་འོས་གྱུར་ཀྱང་བདག་མི་སེམས། ། འདི་འདྲ་འདི་ཡང་ཁྲེལ་མེད་ཡིན། ། བཟང་པོའི་ཚུལ་དང་བཟང་པོའི་གཏམ། ། ཐོས་ན་དགའ་བར་མི་བྱེད་ཅིང༌། ། དམ་པ་བརྟེན་པར་མི་བྱེད་པ། ། འདི་འདྲ་འདི་ཡང་ཁྲེལ་མེད་ཡིན། ། མ་རབས་སྡིག་སྤྱོད་གདོལ་པའི་གྲོགས། ། བླུན་པོའི་ཁྱུ་ན་འདོད་རྒུར་རྩེ། ། ལུགས་གཉིས་སྤྱོད་པ་རྒྱབ་ཏུ་དོར། ། འདི་འདྲ་འདི་ཡང་ཁྲེལ་མེད་ཡིན། ། ཉིན་སྣང་ཆང་དང་རྒྱན་པོ་སོགས། ། གྲགས་པ་ཉམས་པའི་རྒྱུ་ཡིས་གཡེངས། ། མཚན་མོ་འཁྲིག་པ་ཁོ་ནས་འདའ། ། འདི་འདྲ་འདི་ཡང་ཁྲེལ་མེད་ཡིན། ། དོན་མེད་གཡེངས་པའི་མནོག་ཆུང་གི ། ལས་དང་སྡིག་པ་སྣ་ཚོགས་ལ། ། འཇུག་ཀྱང་ངོ་ཚ་མི་ཤེས་པ། ། འདི་འདྲ་འདི་ཡང་ཁྲེལ་མེད་ཡིན། ། དམ་པའི་ཚུལ་དང་བསྟན་བཅོས་གཞུང༌། ། མཐོང་ན་དགའ་བར་མི་བྱེད་ཅིང༌། ། དེ་ཡི་རྗེས་སུ་མི་སེམས་པ། ། འདི་འདྲ་འདི་ཡང་ཁྲེལ་མེད་ཡིན། ། མདོར་ན་བླང་དོར་བྱ་བ་ལ། ། བརྟག་ཅིང་འཇུག་པར་མི་བྱེད་པའི། ། ལུགས་གཉིས་ལམ་ནས་གང་འདའ་བ། ། བླུན་པོ་ཁྲེལ་མེད་ཞེས་བྱ་ཡིན། །
༣་་ཁྲེལ་ཡོད་ལ་འབད་དགོས་པར་གདམས་པ་ནི།
ཁྲེལ་དང་ལྡན་པ་དེ་ཡིས་དེ། ། ཕྱིན་ཅི་ལོག་གི་གཡེངས་ལས་སྐྱོབ། ། ཁྲེལ་མེད་སྙིང་མེད་པོ་དེ་ལ། ། གདམས་ངག་རྣམས་ནི་ཅི་ཞིག་བྱ། ། དེ་བས་ཁྲེལ་དང་ལྡན་པ་དག ། ལུགས་གཉིས་བྱ་བ་བཟང་པོ་ཡི། ། ལམ་སྲོལ་འདི་ལས་མ་འདས་པར། ། རྟག་ཏུ་བག་ཡོད་སྙིང་པོར་བྱ། །
གཉིས་པ་བག་ཡོད་བཤད་པ་ལའང་།
༡་་བག་ཡོད་ཀྱིཟངོ་བོ་མདོར་བསྟན་པ་ནི།
བག་ཡོད་ཅེས་བྱ་གང་ཞེ་ན། ། གཡང་ཁར་འདུག་པའི་མི་བཞིན་དུ། །
རང་གིས་རང་ཚུལ་བསྲུང་བ་ལ། ། རྟག་ཏུ་གཟོབ་པ་ལྷུར་ལེན་པའོ། །
༢་་བག་མེད་ཀྱི་ཉེས་དམིགས་རྒྱས་པར་བཤད་པ་ནི།
བྱིས་པ་མནོག་ཆུང་རྩེད་མོས་བསླུ། ། དར་མ་ཆགས་སྡང་ཡུལ་གྱིས་བསླུ། ། རྒན་པ་ལུས་སེམས་རྒུད་པས་བསླུ། ། བག་མེད་ནམ་ཡང་བསླུ་ཞིང་བསླུས། ། འདོད་དང་རྨོངས་པས་བསླུས་ནས་སུ། ། འཇིགས་རུང་འཁོར་བའི་འདམ་དུ་སྐྱུར། ། ད་རུང་འདོད་རྨོངས་ཁ་ཐལ་བས། ། མ་རབས་ལམ་ནས་དམན་པར་བསླུ། ། བག་མེད་བདུད་ཀྱི་ལྕགས་ཀྱུ་འདིས། ། ཁྲི་དང་གདུགས་ཀྱི་བར་ནས་ཀྱང༌། ། ཡུད་ཙམ་གྱིས་ནི་འགྲོ་བ་འདི། ། དམན་པའི་གནས་སུ་བསྒྱུར་བར་བྱེད། ། བུད་མེད་གཞོན་ནུ་བཙུན་པའི་དགྲ། ། ཕྱུགས་དབུལ་རྒྱལ་ཁྲིམས་མཁན་པོའི་དགྲ། ། འཁོར་ངན་ངོ་སྲུང་གཙོ་བོའི་དགྲ། ། དགྲ་འདིས་གང་བཅོམ་ངེས་པར་བཅོམ། ། སྐྱེ་བོའི་དཔལ་འབྱོར་གློག་ལྟར་གཡོ། ། ལུས་ཀྱང་ཆུ་བུར་ལྟར་འཇིག་ཅིང༌། ། ནད་དང་གདོན་དང་འཇིགས་པ་ནི། ། ཤིན་ཏུ་མང་པའི་དབུས་གནས་པ། ། རླུང་གསེབ་མར་མེ་ལྟ་བུ་ལ། ། ཡིད་བརྟན་ཅི་ཡང་མེད་བཞིན་དུ། ། འབྱུང་འགྱུར་གནས་ལ་མི་སེམས་པར། ། བག་བརྐྱང་ཚུལ་གྱིས་ཇི་ལྟར་གནས། ། མཐོན་པོ་རྣམས་ཀྱང་དམའ་བ་དང༌། ། འབྱོར་བ་རྣམས་ཀྱང་རྒུད་འགྱུར་ལ། ། མཛེས་པ་རྣམས་ཀྱང་ཉམས་འགྱུར་པའི། ། འདུས་བྱས་འདི་ཚུལ་ཅིས་མ་མཐོང༌། །
༣་་མཁས་བླུན་གྱི་ཁྱད་པར་བསྟན་པ་ནི།
རང་བློ་ནང་དུ་བཀུག་ནས་སུ། ། བག་ཡོད་པར་ནི་མ་བྱས་ན། ། བདག་སྐྱོན་བདག་གི་མི་ཤེས་ཏེ། ། གཞན་གྱིས་བཤད་ཀྱང་གོ་བར་དཀའ། ། སྣ་ཚོགས་ཡུལ་རྐྱེན་དང་འཕྲད་ཚེ། ། ཅོལ་ཆུང་ཤེས་པ་ཁྱི་བཞིན་འཁྲིད། ། བཟང་ཚུགས་ཤོར་བའི་སྐྱེ་བོ་ལ། ། བཞད་གད་བྱས་ཀྱང་བསྟོད་པར་རློམ། ། སྲང་ལ་གཞལ་པའི་ལྗིད་བཞིན་དུ། ། ལུགས་གཉིས་གྱི་ནི་བྱ་བ་ལ། ། བྱས་པའི་ལག་རྗེས་ཆེ་ཆུང་གིས། ། སྐྱེ་བོ་རྣམས་ཀྱིས་བཟང་ངན་ཤེས། ། བསམ་མེད་ཞེ་མདོ་ཆུང་བ་རྣམས། ། སྐྱེ་བའི་དུས་དང་རྒས་པའི་དུས། ། ཉི་མ་གཅིག་ལ་བྱུང་བ་ལྟར། ། ཚེ་གང་འདི་བྱས་ངོས་བཟུང་མེད། ། མཁས་རྣམས་ཉི་མ་རེ་རེར་ཡང༌། ། ཆོས་དང་ནོར་དང་འདོད་དང་ཐར། ། སྡེ་བཞིའི་དོན་ཆེན་ལྷུར་བླང་བས། ། ནམ་ཞིག་གྲུབ་འབྲས་རྒྱ་ཆེ་ལྡན། ། དོན་མེད་པ་དང་དོན་ཉམས་པ། ། ཀུན་ཀྱང་བག་མེད་ལས་བྱུང་བས། ། ཉི་མ་རེ་རེ་བཞིན་དུ་ཡང༌། ། བག་མེད་སྤོང་ལ་དོན་རེ་བསྒྲུབ། །
༤་་བག་མེད་པའི་སྐྱོན་བཤད་པ་ནི།
སྤྱང་པོ་སྤྱང་མཐར་མ་ཕྱིན་པར། ། སྤྱང་པོ་འཚལ་བ་ཁྲམ་པའི་རྒྱུ། ། དོན་མེད་ཀུན་ལ་མགོ་བདེ་བསྒྱུར། ། འདི་འདྲ་བག་མེད་པ་ཡི་སྐྱོན། ། ཁོང་ཡངས་ཤོང་རྒྱ་ཡོད་ན་ཡང༌། ། ངང་རིང་ངང་ནས་བྱ་བ་ཤོར། ། ཕན་མེད་གནོད་མེད་རྒྱ་མཚོའི་རྡོ། ། འདི་ཡང་བག་མེད་པ་ཡི་སྐྱོན། ། བློ་ཆེན་ཤེས་རྒྱ་མི་ཡངས་པའི། ། བྱ་བྱེད་ཆུ་བོའི་རླབས་ལྟར་འཚུབ། ། བབ་བབ་སྤྱོད་པས་ལུས་སེམས་འཁྲུག ། འདི་ཡང་བག་མེད་པ་ཡི་སྐྱོན། ། གཏོང་བའི་བློ་སྟོབས་མེད་ན་ཡང༌། ། ཟས་ནོར་ཚགས་སུ་མི་འཛུད་པར། ། ཞིག་མིན་ཞིག་པོའི་བརྟུལ་ཞུགས་ཅན། ། འདི་ཡང་བག་མེད་པ་ཡི་སྐྱོན། ། བྱམས་བརྩེའི་བློ་རྒྱུད་མ་འབྱོང་བར། ། དགྲ་བོ་ཇི་འདོད་ལམ་དུ་བཏང༌། ། ཀུན་ལ་རང་རྒྱུས་གསལ་བོར་ངོམ། ། འདི་ཡང་བག་མེད་པ་ཡི་སྐྱོན། ། འཛིན་མེད་སྒྱུ་མར་མ་ཤར་བར། ། ལུས་དང་གཏམ་དང་སྤྱོད་ལམ་ཀུན། ། ཀུན་དང་འདྲེས་པས་ཀུན་གྱིས་བརྙས། ། འདི་ཡང་བག་མེད་པ་ཡི་སྐྱོན། ། དགོས་མེད་སྐྱོ་ཤས་མ་སྐྱེས་པར། ། ཀུན་དང་མི་བསྟུན་ཁོང་འཕྲིག་ཅན། ། རང་གཞན་སྣང་བ་དགྲ་རུ་ལངས། ། འདི་ཡང་བག་མེད་པ་ཡི་སྐྱོན། ། དེ་ལ་སོགས་པའི་སྤྱོད་ལམ་མཐའ། ། ཡུལ་དུས་ཚད་ལས་བརྒལ་བའི་སྐྱོན། ། བསྒྲིམ་སྟེ་བརྟགས་པར་མ་བྱས་པའི། ། བག་མེད་པ་ཡི་རྒྱུ་ལས་བྱུང༌། །
༥་་བག་ཡོད་པར་བྱ་དགོས་པར་གདམས་པ་ནི།
ཕྱོགས་སུ་ལྷུང་བའི་སྤྱོད་པ་ཡིས། ། སྐྱེས་བུའི་དོན་རྣམས་མི་རྫོགས་ཀྱི། ། བསྒྲིམ་སྟེ་གང་ལའང་མ་ཐོགས་པའི། ། སྤྱོད་ལམ་ཉི་ཟླའི་འགྲོས་བཞིན་བསྒྱུར། ། ཅི་བྱ་ཅི་བྱེད་ས་མཚམས་ལ། ། བསླུ་མེད་རྒྱལ་བའི་བཀའ་ཡིན་ཏེ། ། མཚན་ལྡན་དགེ་བའི་བཤེས་གཉེན་ཀྱང༌། ། དེ་ནས་རང་སེམས་དྲི་མེད་ཡིན། ། འདི་གསུམ་མིན་པ་གཞན་གྱི་ངག ། སྣ་ཚོགས་རྟོག་པས་བསླད་པ་ཅན། ། གཉེན་ནམ་གཉན་མིན་ཅི་ཡང་རུང༌། ། དེ་ལ་ལྟོས་པས་ཅི་ཞིག་བྱ། ། འབྱུང་འགྱུར་ལས་ནི་འགྱུར་མིན་ལ། ། གང་སྲིད་ན་ཡང་འགྱོད་མེད་བཞིན། ། སྔ་བློ་དཔྱད་པས་བསྒྲིམ་བྱས་ནས། ། འགྱོད་མེད་ཁོ་ནས་གནས་པ་མཆོག ། འགྱོད་མེད་ཡིད་འོང་དགའ་བ་ཡི། ། ཟླ་བ་དྲི་མ་མེད་པའི་གཟུགས། ། བག་ཡོད་ཆུ་གཏེར་ཆེ་ལས་འབྱུང༌། ། དེ་ཕྱིར་དུས་ཀུན་བག་ཡོད་མཛོད། །
གསུམ་པ་ཡལ་ག་བཤད་པ་ལ།
༡་་དྲང་པོ་དང་གཡོ་སྒྱུ་ཅན་གྱི་ངོ་བོ་བཤད་པ་ནི།
༈ དྲང་སྲོང་ལྷ་ཡི་ལམ་ཡིན་ལ། ། གྱ་གྱུ་ཅན་ནི་འདྲེ་ཡི་ལམ། །
ལམ་འདི་གཉིས་ལས་ལྷ་དང་ནི། ། བདུད་ཀྱི་སྒོ་རུ་འདུག་པ་ཡིན། །
༢་་དྲང་པོ་དང་གཡོ་སྒྱུའི་ཁྱད་པར་བཤད་པ་ནི།
བདེ་སྡུག་འདོར་ལེན་བྱེད་པ་ལ། ། རང་ཉིད་ཇི་འདྲ་གཞན་དེ་འདྲ། ། དེ་ལྟ་ན་ཡང་དྲང་པོ་རྣམས། ། བདེན་ས་འབྱོར་འགྱུར་ཅིག་ཤོས་ལྡོག ། བཟང་པོའི་ལས་ལ་དབུག་དབྱུང་དང༌། ། ངན་པ་ལ་ནི་ཚར་གཅོད་མེད། ། ཕན་པ་ཆེ་ཡང་རྗེས་མི་སྐྱོང༌། ། བྱམས་པ་ཆེ་ཡང་སེམས་མི་འཛིན། ། སྔར་བྱས་ལས་ཀྱི་རྟིང་གཅོད་དང༌། ། ད་ལྟའི་བྱ་བ་ལེགས་ཉེས་ལ། ། ཇི་བཞིན་གསལ་ཤན་མི་བྱེད་པ། ། མི་དྲང་གཡོ་སྒྱུ་ཅན་གྱི་རྟགས། ། དང་པོ་དགྲ་རུ་གྱུར་ཀྱང་བླ། ། རང་གི་བྱ་བ་དེ་བྱས་ཡིན། ། མི་དྲང་གཉེན་དུ་འགྱུར་མི་རུང༌། ། ཕན་པ་བྱས་ཀྱང་ལོག་པར་སྒྲུབ། ། དྲང་པོས་དྲངས་པོ་སྐྱངས་བ་ལ། ། སྐྱེ་བོའི་འགྲོག་ཡུན་ཆུ་བས་རིང༌། ། གཡོན་ཅན་འདོད་པས་བཀུག་པའི་གྲོགས། ། ཇི་ལྟར་བྱམས་ཀྱང་ནམ་ཕུག་དགྲ། །
༣་་དྲང་པོའི་ལམ་ལ་འབད་དགོས་པར་གདམས་པ་ནི།